ועדת הפנים והגנת הסביבה, כנסת 20, פרוטוקול מספר 598, 2018-03-13 09:03

זאב בנימין בגין: בוקר טוב.

זאב בנימין בגין: אני מתכבד לפתוח את ישיבת ועדת הפנים שכותרתה העומס בלשכת האוכלוסין במזרח ירושלים.

זאב בנימין בגין: יו"ר הוועדה חבר הכנסת יואב קיש נאלץ להיעדר הבוקר והוא ביקש ממני למלא את מקומו בישיבה חשובה זו.

זאב בנימין בגין: היושב ראש הוועדה ביקש לכנס את הישיבה הזאת בנושא כפי שקראתי אותו לאחר שפנו אליו שני אנשים, חבר הכנסת אחמד טיבי, ולא בדקתי מי היה הראשון אבל אנחנו נניח את זה למשפט ההיסטוריה, הפונה השני הוא שר החוץ לשעבר, שר הביטחון לשעבר יו"ר ועדת החוץ לשעבר, אדם יקר לכולנו, משה ארנס.

זאב בנימין בגין: הוא איננו מן הצעירים בחבורה והנושא הזה ונושאים שסביבו, נושא השוויון בארצנו בין כל האזרחים נוגע לו עדיין מאוד.

זאב בנימין בגין: אתם יודעים גם שבשכלו הבהיר הוא כותב לעתים קרובות מאמרים מצוינים בעיתון, לכן הפניה הכפולה הזאת - - -

אוסאמה סעדי: אפרופו לשעבר גם חבר הכנסת לשעבר אוסאמה סעדי, גם הוא - - -

זאב בנימין בגין: חבר הכנסת לשעבר.

זאב בנימין בגין: כן.

זאב בנימין בגין: שעדיין לא היה שר החוץ ועדיין לא היה שר הביטחון אבל עתידו לפניו ומי יודע להן החיים יובילו אותו.

זאב בנימין בגין: אני כן יכול חברי אוסאמה, להביע כאן תקווה שאתה תשוב לשרת בכנסת ותביא את אותה תועלת שכבר הספקת להביא בשנתיים או שלוש שבהן שירתנו כאן יחדיו בוועדות אחדות.

אוסאמה סעדי: תודה אדוני.

זאב בנימין בגין: חבר הכנסת טיבי אם תרצה להעיר הערה פותחת וקצרה, ואחר כך אנחנו נשמע פרטים מנציגי רשות האוכלוסין ההגירה ומעברי הגבול.

אחמד טיבי: תודה אדוני.

אחמד טיבי: אני משמש כיו"ר ועדת ירושלים, אל קודס, ברשימה המשותפת.

אחמד טיבי: אני מקבל הרבה תלונות, אני גם עד באופן אישי למצב המשברי, הכמעט לא אנושי של הלשכה בוואדי ג'וז, עד שלפני יותר משנה חבר הכנסת אוסאמה סעדי ואני ביקרנו במקום יחד עם נאיף הימנו, בכיר במשרד הפנים, סמנכ"ל רשות האוכלוסין, ביקרנו במקום כדי לדרוש שינויים, שיפורים, הקלה על הפונים, מה עוד שהלשכה הזאת אמורה לשרת כמעט 350,000 איש ואשה.

אחמד טיבי: תושבים.

אחמד טיבי: לשכה אחת.

אחמד טיבי: בחודשים האחרונים חלה הידרדרות רבתי במצב השירותים, כלומר אם אתה מגיע לשם אתה רואה תור ארוך משתרך, אבל לא רק תור.

אחמד טיבי: דחיפות, קללות של השומרים והמאבטחים.

אחמד טיבי: יש לי הקלטות אדוני כאן, של מאבטחים, בגלל שיש נשים פה ואנשים צופים אני לא רוצה להגיד איך הם מקללים את הפונים לשם, אבל יש הקלטות, אני רוצה למסור אותן לוועדה.

אחמד טיבי: ווידאו, רואים את הפרצופים המכוערים שלהם, השפלה אחת גדולה.

אחמד טיבי: אפשר לומר שיש תור ויש לחץ, אבל כאשר יש תור ויש לחץ ויש השפלה של המאבטחים, כנראה שמשהו מתוזמר.

אחמד טיבי: מישהו חושב שהפונים הם לא בדיוק בני אדם שווים.

אחמד טיבי: אני כאן כי בני האדם האלה שווים, הם חייבים את השירות הזה.

אחמד טיבי: אין כמעט תושב שלא צריך את הלשכה הזאת.

אחמד טיבי: רישיון, אישור, תאסריח, דרכון, מה לא.

אחמד טיבי: לאחרונה אמרו להם "תתחילו להזמין תורים" אנשים מזמינים תורים.

אחמד טיבי: יש כאלה שלא יודעים שצריך להזמין תור, אבל אנשים מזמינים תורים.

אחמד טיבי: באים, עומדים שם בתור וההזמנה היא כדי שאתה תעמוד בתור.

אחמד טיבי: אתה יכול להגיע בסופו של דבר ואז יגידו לך "עכשיו אתה לא תקבל שירות" אחרי שאתה מחכה שעתיים-שלוש, אתה מוחזר.

אחמד טיבי: מה זה?

אחמד טיבי: אתה מעלה על דעתך אפשרות שהשירות הזה, המצב המשברי הזה, המשפיל, הלא אנושי, יהיה ברעננה למשל ולא ייפתר תוך דקה או שהשר לא יתערב?

אחמד טיבי: אפרופו השר, אני שוחחתי אישית עם השר דרעי בנושא לפני יומיים.

אחמד טיבי: הוא אמר לי "אני יודע שיזמת דיון" וכדומה, אגב השר לשעבר ארנס, ותודה שהוא פנה, הוא פנה בגלל שהוא קרא על כך לעיתון הארץ, אנחנו פנינו הרבה לפניו.

אחמד טיבי: אגב, חשוב לציין את ניר חסון שעשה כתבה מצוינת בעיתון הארץ וחסן שעלאן מ-YNET ו- - - -.

אחמד טיבי: זה אתרים אחרים.

אחמד טיבי: אני כאן כדי לזעוק את זעקת האנשים.

אחמד טיבי: האנשים שרוצים לקבל שירות, מכובדי היושב ראש חבר הכנסת בגין, בלי להיות מושפלים.

אחמד טיבי: לא אישה, לא זקנה.

אחמד טיבי: יש לי וידאו פה של נשים זקנות שדוחפים אותן, המאבטחים.

אחמד טיבי: אומרים יש מצוקת בניינים, אמרו לי, יש מצוקת בניינים, מחפשים בניין חדש.

אחמד טיבי: הרבה זמן מחפשים בניין חדש.

אחמד טיבי: אז אני אומר, תגיד, אם יש מצוקת בניינים ויש כמה לשכות בירושלים, למה אי אפשר להקל על התור הזה באופן זמני על ידי הפניית האנשים האלה שיקבלו שירות בלשכות במערב העיר, במקומות אחרים.

אחמד טיבי: בינתיים.

אחמד טיבי: בינתיים.

אחמד טיבי: עד שתמצאו פתרון.

אחמד טיבי: למה?

אחמד טיבי: למה אי אפשר לתת לערבים הפלשתינים לקבל שירות במקום אחר כל עוד יש משבר, כל עוד יש לחץ?

אחמד טיבי: כי רוצים לחנוק אותם במקום אחד, זאת הסיבה.

אחמד טיבי: כי לא מעניין את מי שצריך, את הדרגים הגבוהים ביותר, את הממשלה.

אחמד טיבי: תשמע, המופע שם הוא כמו להמתין בקלנדיה במחסום, או במחסום ארז שאנשים באים בבוקר לחפש עבודה.

אחמד טיבי: לכן אדוני היושב ראש, זה המקום להעלות את הנושא, הבטחתי לתושבים להעלות את הנושא ויחד עם חברי חבר הכנסת לשעבר אוסאמה סעדי אנחנו עוקבים מקרוב ורוצים לפתור את זה, חייבים לפתור את הבעיה הזאת.

אחמד טיבי: אני רוצה לציין לטובה את הפעולה היום יומית שלנו מול נאיף.

אחמד טיבי: לא נאיף הוא הבעיה.

אחמד טיבי: המשרד באופן כללי ומשרד הפנים חייבים למצוא פתרון.

אחמד טיבי: גם מבנה נוסף וגם לתת אופציות ללכת למקומות אחרים ולשפר את היחס של המאבטחים.

זאב בנימין בגין: תודה.

זאב בנימין בגין: לפני שבועות אחדים קבוצה קטנה של חברי כנסת, היינו חמישה או שישה, ביקרנו בעירייה, ישבנו עם ראש העיר ועובדי עירייה, הנושא הזה על חומרתו עלה גם בדיון ההוא.

זאב בנימין בגין: אני חושב שאני יכול לומר שלא קיבלתי תשובות טובות לשאלותיי ותהיותיי.

זאב בנימין בגין: תשובות טובות לא קיבלתי, תשובות מן הסוג הזה.

זאב בנימין בגין: אבל אוסיף גם, אתה אמרת שהמצב הורע באחרונה ודיברת עם שר הפנים.

זאב בנימין בגין: הבעיה הזאת ידועה שנים רבות לשרי פנים אחדים והיא הובאה בפני שרי פנים אחדים.

זאב בנימין בגין: יכול להיות שנעשו פעולות, פעם לא היו סככות ולא היה צל, היו תלונות על כך, אני מדבר על תקופה בת עשר שנים ואולי אפילו עשרים.

זאב בנימין בגין: המצוקה היסודית לא נפתרת, לכן לפני שניגש להמלצות ונשמע גם ארגונים אזרחיים חברתיים שתרומתם בדרך כלל היא תרומה חשובה לעבודת הכנסת בוועדות השונות בדיונים שאני יושב בהן, למרות שלעתים פעולתם לצנינים בעיני אחדים וגם כשלא מקבלים את דעתם הם בדרך כלל מוסיפים לדיון ולכן אני שמח שהצטרפתם.

זאב בנימין בגין: מי הדובר הראשון מטעם הממשלה.

זאב בנימין בגין: בבקשה.

<נאיף הינו: אני סמנכ"ל בכיר למינהל ומשאבי אנוש ברשות האוכלוסין וההגירה.

<נאיף הינו: רשות האוכלוסין אדוני היושב ראש, מודעת למצוקה של תושבי מזרח ירושלים, גם כשנכנסתי לתפקיד פנה אלי חבר הכנסת טיבי, חבר הכנסת לשעבר אוסאמה סעדי ואכן ביצענו סיור במקום, עמדנו ביחד עם מנהלת הלשכה על הבעיות, על הסוגיות ועל מה יש לשפר שם.

<נאיף הינו: בחודש דצמבר 2017 הוספנו חמש עמדות ל-12 עמדות שהיו במקום, בינואר קלטנו עוד חמישה עובדים נוספים לאותן חמש עמדות.

<נאיף הינו: רשות האוכלוסין עושה את כל מה שהיא יכולה לעשות ולשפר ולייעל, אנחנו מכירים את המצוקה מקרוב, אני מלווה את הלשכה הזאת זמן רב.

זאב בנימין בגין: תוכל להסביר, חמש עמדות חדשות אבל באותו מבנה.

זאב בנימין בגין: באותו חלל.

<נאיף הינו: באותו חלל.

<נאיף הינו: נכון.

זאב בנימין בגין: אז מבחינת הצפיפות היסודית זה לא משתנה הרבה.

זאב בנימין בגין: אתה יכול להכניס לאותו חלל רק מספר מסוים של אנשים ולא אחר.

<נאיף הינו: אתה נותן שירות ליותר אוכלוסייה.

<נאיף הינו: אתה מוסיף חמישה עובדים, חמש עמדות.

זאב בנימין בגין: חמש נוספו על כמה?

<נאיף הינו: על 14 עמדות שהיו, הוספנו עוד 5.

זאב בנימין בגין: עוד 30%.

זאב בנימין בגין: כן.

<נאיף הינו: בכוונת רשות האוכלוסין וההגירה גם להוציא לפועל תכנית להוסיף עוד שש עמדות באותו מתחם, נכון, באותו מתחם, לפנות שם.

<נאיף הינו: התחייבנו תוך חצי שנה להוסיף עוד שש עמדות נוספות באותו מתחם.

<נאיף הינו: בנוסף לזה אנחנו עובדים במשותף עם משרד האוצר, שהוא שותף מלא, גם תקציבים, למציאת דיור חלופי, אנחנו כרגע במגעים למציאת נוסף לעוד לשכה שנקים.

<נאיף הינו: אני במגעים גם עם הביטוח הלאומי שמפנה שם את המתחם שלו, יכול להיות שניקח שם מתחם.

<נאיף הינו: ערכתי כמה סיורים עם חבר הכנסת לשעבר אוסאמה סעדי.

זאב בנימין בגין: מינהל הדיור הממשלתי מעורבים?

<נאיף הינו: מעורב.

זאב בנימין בגין: מה לוח הזמנים לפינויו, נניח שזה הפתרון, מה לוח הזמנים?

<נאיף הינו: נניח שזה הפתרון, אמור בביטוח לאומי לפנות את המתחם הזה בסוף יוני 2018.

<נאיף הינו: המקום הזה קיבל קהל, הוא ערוך לקבלת קהל, אני מניח שתוך חודש-חודשיים אני יכול להכשיר אותו לקבלת קהל.

זאב בנימין בגין: איזה אישורים דרושים לכם כדי לבצע את החילוף הזה?

<נאיף הינו: מינהל הדיור הממשלתי, צריך לעשות נגישות, בטיחות אש, את כל מה שיש לבדוק אותו.

זאב בנימין בגין: נשמע אחר כך מהמינהל.

<נאיף הינו: גם צריך לעשות התאמות של מערכות המחשוב, אני צריך להכניס את מערכות המחשוב שלי אז זה לוקח מן הסתם זמן לשפר ולשדרג את המקום מבחינת מעטפת מיחשובית שלנו.

זאב בנימין בגין: בוא נתחיל בנתונים.

זאב בנימין בגין: כמה אנשים נזקקים בממוצע חודשי, חצי שנתי, יומי, אני מחפש מספר, זה יכול לנוע בין יום שני, יום שלישי, אבל נניח, יומי או שבועי או חודשי.

זאב בנימין בגין: כמה אנשים נזקקים לשירות ומה אורך זמן ההמתנה הממוצע שנראה לכם סביר?

<נאיף הינו: בחודש ינואר בלשכה הזאת הגיעו מוזמנים 5,826 אנשים מוזמנים ונכנסו ללשכה מזדמנים 2,927 אנשים.

<נאיף הינו: בחודש פברואר נכנסו מוזמנים 5,444 אנשים ומזדמנים 2,500.

<נאיף הינו: יש הבדל בין מוזמנים לבין מזדמנים.

<נאיף הינו: יכול להיות שהבעיה היא בכניסה ללשכה, עצם העובדה שכולם מגיעים בבוקר, יכול להיות שמגיעים יותר מ-1,000 אנשים וכולם רוצים להיכנס ויש בעיות.

<נאיף הינו: אנחנו מכניסים את המזדמנים.

<נאיף הינו: המוזמן אמור לקבל שירות תוך עשר דקות, רבע שעה.

<נאיף הינו: המזדמן יכול להיות ששעתיים ושלוש שעות ומנהלת הלשכה תתייחס.

זאב בנימין בגין: רק לשם השוואה, כמה נזקקים לשירות נניח ביום או בחודש במשרד בג'נרלי?

<נאיף הינו: אותה כמות, אולי יותר.

<נאיף הינו: יש לי כאן נתונים, אני יכול לתת לך.

זאב בנימין בגין: שם אין תלונות.

זאב בנימין בגין: שם יש עשרות עמדות.

זאב בנימין בגין: רק לשם השוואה, שיהיה לנו מושג.

<נאיף הינו: לשם השוואה, ג'נרלי מקבלת עוד תוספת של כ-20% בקהל שמגיע אליה.

<נאיף הינו: אמרתי, הבעיה היא בעיית עמדות, אנחנו מנסים להרחיב עמדות.

<נאיף הינו: אמרתי את זה מהתחלה, בג'נרלי יש יותר עמדות פעילות לקבלת קהל.

זאב בנימין בגין: זה מה שאני רואה על פי ניסיוני.

<נאיף הינו: אז אמרתי, על כן רשות האוכלוסין גם הוסיפה גם תוסיף וגם יצאה בכמה מישורים, א.

<נאיף הינו: כבוד שר הפנים נפגש עם ראש עירית ירושלים בשבוע שעבר, ראש העיר הבטיח לתת לו שני מתחמים של העיריה, מתנ"ס או כל דבר אחר, שאנחנו נוכל להגיע לשם ולתת שירות שם.

<נאיף הינו: היום ב-16:00 אני נפגש עם נציגים של צור באחר, אולי יתנו לנו במתנ"ס של צור באחר חמש עמדות שנוכל להפעיל אותן שם.

<נאיף הינו: אנחנו בנוסף גם - - -

זאב בנימין בגין: כמה זמן, נניח שזה יקרה ויש להם לעתים קרובות גילויים של רצון טוב מהסוג הזה, אז כמה זמן זה צריך לקחת?

<נאיף הינו: הערכה שלי זה לפחות חצי שנה שנתחיל לעבוד שם.

<נאיף הינו: עד שנמצא את המקום, נעשה לו התאמות.

זאב בנימין בגין: הם צריכים לפנות חדר במתנ"ס, אולם?

<נאיף הינו: אולם במתנ"ס.

<נאיף הינו: הם יתנו לנו אולם כנראה.

זאב בנימין בגין: כדי לתת שירות, מה הכוונה?

זאב בנימין בגין: יום?

זאב בנימין בגין: יומיים בשבוע?

<נאיף הינו: לא, לתת שירות קבוע.

<נאיף הינו: נקלוט עובדים, יש סיכום תקציבי, אין לנו בעיה לקלוט עובדים ולהשקיע כסף ולהתחיל לעבוד שם כלשכה רגילה כמו במזרח ירושלים, אותן שעות קבלת קהל, כמו בכל מקום בארץ.

זאב בנימין בגין: נגעת בעובדים.

זאב בנימין בגין: אתה אומר שאין לך בעיה לקלוט עובדים, זה בכל זאת דורש גם כישורים מסוימים מלכתחילה וגם הכשרה.

זאב בנימין בגין: כמה זמן זה לוקח והאם באמת יש קופצים על המשרה הזאת?

<נאיף הינו: אין הרבה קופצים על המשרה הזאת.

זאב בנימין בגין: אני שואל, אמרת אין בעיה.

<נאיף הינו: לא, אין בעיה כי אני מגייס.

<נאיף הינו: עובדה שגייסתי חמישה אנשים, זה לוקח חודשיים-שלושה ואני מגייס את האנשים ומכשיר אותם.

<נאיף הינו: זה לא סוף העולם.

זאב בנימין בגין: אתה קולט אותם בתקן?

זאב בנימין בגין: איך אתה קולט אותם?

<נאיף הינו: דרך מכרז בנציבות שירות המדינה.

זאב בנימין בגין: אבל יש לך תקנים?

<נאיף הינו: כן.

<נאיף הינו: אמרתי, יש תקנים, יש סיכום תקציבי, קלטנו חמישה, הלשכה הזאת לצורך העניין נותנת שירות לכמות כזאת אני אתן כמו עכו.

<נאיף הינו: בעכו יש לי 20 פקידים שנותנים שירות לאותה כמות של אוכלוסייה.

<נאיף הינו: בלשכה הזאת יש 50 עובדים.

זאב בנימין בגין: על אותו מספר של פונים?

<נאיף הינו: על אותו מספר אבל יש שם סוגיות שונות של כל האשרות האזרחיות, כל מה שיש מסביב וזה לוקח זמן טיפול.

<נאיף הינו: אז אין בעיה לקלוט עובדים.

<נאיף הינו: יש לנו הקצאה, יש לנו סיכום תקציבי.

<נאיף הינו: העובדים זו לא הבעיה שלנו.

<נאיף הינו: אנחנו גם הקצינו לשנת 2018 עובדים גם למתחם נוסף, גם אם יצא לנו, ואמרתי, חוץ מזה שאני הולך להקים, אני מנסה מגעים של צור באהר ושל עוד לשכה הנוספת, יש לנו גם מגעים עם משטרת ישראל שמקימה שני נש"מים גם במ"פ שועפאת וגם באחד המתחמים הנוספים, גם שם ביקשו מאתנו להצטרף עם שלוש עמדות ואנחנו גם מוכנים לתת את העמדות ואת האנשים ולעבוד.

אחמד טיבי: מתי קלטת את החמישה אנשים החדשים?

<נאיף הינו: ינואר 2018.

אחמד טיבי: וזה לא גרם לשינוי דרסטי.

<נאיף הינו: לא, רק נכנסו ינואר-פברואר.

אחמד טיבי: אגב, בין עכו לירושלים סוג הפניות הוא שונה.

<נאיף הינו: נכון.

<נאיף הינו: אמרתי.

<נאיף הינו: סוג הפניות הוא שונה והטיפול בתיקים שונה.

<נאיף הינו: אני רוצה להתייחס רגע שלא אשכח למה שאמר כבוד חבר הכנסת אחמד טיבי לגבי המאבטחים והמאבטח.

<נאיף הינו: אני קודם כל מתנצל בשם המערכת, אנחנו כל יום מתדרכים את העובדים.

אחמד טיבי: ראית את הווידאו?

אחמד טיבי: אני ראיתי.

אחמד טיבי: המאבטח נשאר, נכון?

<נאיף הינו: אני ביקשתי שיעשו לו בירור ושיבדקו את הנושא ואם צריך שיזיזו אותו מהמקום.

אחמד טיבי: עדיין לא זז מהמקום?

<נאיף הינו: אני לא בדקתי את זה הבוקר, דיברתי עם מנהלת אגף הביטחון לבדוק את כל הסוגיה.

אחמד טיבי: אם מאבטח אומר ליהודים "אני אזיין לכם את הצורה" הוא יישאר שם?

זאב בנימין בגין: לא, זה לא הכרחי.

זאב בנימין בגין: חבר הכנסת טיבי.

זאב בנימין בגין: לא מוכרחים לצייר באופן כל כך ריאליסטי את המצב.

<נאיף הינו: אותו עובד כנראה לא - - -

אחמד טיבי: הוא אמר עוד כמה דברים.

<נאיף הינו: אמרתי, אנחנו לא - - - ואני מאמין - - - מבחינתנו בראש ובראשונה כולם אזרחים ותושבים וזרים גם, רשות האוכלוסין מטפלים גם בזרים, כולם בני אדם, צריך לכבד את כולם ולתת לכולם את הכבוד שמגיע לכולם.

<נאיף הינו: אמרתי ואני חוזר, אני כסמנכ"ל הרשות מתנצל על מה שהיה בין המאבטח לבין אותם אזרחים מה שהיה שם וגם שמעתי את הסרטון.

<נאיף הינו: אני חוזר לנקודה העיקרית.

<נאיף הינו: הרשות מודעת, הרשות מנסה לקדם פתרונות.

<נאיף הינו: קידמנו חלק מהפתרונות, אני בטוח שזה לא מספיק, אנחנו בכיוון של לקדם עוד פתרונות ועוד הצעות.

זאב בנימין בגין: אני צריך, כולנו צריכים לקבל איזה יסוד של אופטימיות.

זאב בנימין בגין: שאלתי בהקשר זה היא זאת, הבעיה ידועה שנים כל כך רבות, הצפיפות גדלה מפני שהאוכלוסייה גדלה.

זאב בנימין בגין: בינתיים הוספתם חמישה עובדים לאחרונה.

זאב בנימין בגין: אתם מנהלים משא ומתן כזה או אחר על מבנה, מחפשים מבנה, שנים רבות.

זאב בנימין בגין: מי לידינו יתקע שעכשיו אנחנו נגיע לפתרון תוך חודשים אחדים כי המצב, אני חושב שהביטוי המוסכם הוא "בלתי נסבל" כלומר במובן זה אין לסבול, בלתי נסבל הוא תיאור למצב רע, אבל אין להשלים עם המצב הזה ולכן אנחנו מחפשים, אני חושב שכדאי שיהיו תשובות שנותנות לנו כאן על פי אחריותנו כחברי כנסת, יסוד להנחה, ואני כבר לא רוצה להגיד תקווה, שאכן הצעדים האלה יתממשו ותהיה הקלה משמעותית ומבחינה זאת השוואת התנאים של תושבי ירושלים בחלקה המזרחי לתושבי ירושלים בחלקה המערבי, במילים אחרות תושבי ירושלים הערביים, השוואת השירות שהם מקבלים לתושבי ירושלים היהודים.

זאב בנימין בגין: עכשיו אנחנו עוסקים בבעיה הזאת של משרד הפנים של רישום האוכלוסין, יש גם בעיות אחרות.

זאב בנימין בגין: מה היסוד לתקווה שאנחנו באמת תוך כמה חודשים נראה מצב חדש, לא הקלה.

זאב בנימין בגין: מצב חדש שבאופן יסודי מקל על התושבים?

אחמד טיבי: אפשר הערה?

אחמד טיבי: קיבלתי עכשיו מניר חסון, הכתב הנמרץ של עיתון הארץ שאתמול צילמו את האולם בפנים ריק, בחוץ היו עשרות שהמתינו.

אחמד טיבי: תוכלו להסביר את התופעה הזאת?

<נאיף הינו: אולי חגית תאמר, אני לא יודע מה היה אתמול.

<חגית ויס: אני מנהלת לשכת מזרח ירושלים.

<חגית ויס: בתחילת היום לפעמים קורה מצב שהאולם עוד ריק כי אנחנו נותנים עדיפות למי שהזמין תור.

<חגית ויס: יש לנו כמות מסוימת - - - הלשכה נותנת שירותים תחילה למי שמזמין תור.

<חגית ויס: זו המדיניות של רשות האוכלוסין, להעדיף מתן שירות למי שהזמין תור מבעוד מועד.

זאב בנימין בגין: איך הוא מזמין אותו?

<חגית ויס: הוא מזמין באמצעות אפליקציה.

<חגית ויס: באמצעות האינטרנט.

זאב בנימין בגין: בהנחה שלכל הפונים יש גישה לאפליקציה כזאת.

<חגית ויס: נכון.

זאב בנימין בגין: זו הנחה נכונה?

זאב בנימין בגין: הסבתא של כל אחד פה שצריכה נייר, יש לה אפליקציה כזאת?

<חגית ויס: לא בהכרח.

זאב בנימין בגין: אז איך היא עושה את זה, דרך הילד, דרך הנכד?

<חגית ויס: אני מנסה לתת מענה לתיאור שנתן ד"ר טיבי שאומר שהאולם ריק ובחוץ יש המון אנשים.

<חגית ויס: המצב הזה קורה בגלל עומס של פונים שמבקשים לקבל שירות.

<חגית ויס: אחוז מסוים מהפונים יש להם תור והם מקבלים עדיפות כניסה.

<חגית ויס: הרבה פעמים קורה שהרבה אנשים שאין להם תור צובאים על הכניסה וחוסמים אתדרכם של אלה שיש להם תור.

<חגית ויס: אז הסינון הזה מאוד קשה לעשות אותו.

זאב בנימין בגין: ולו היה תור אחד לאלה ותור אחד לאלה?

<חגית ויס: מבנה הלשכה היום לא מאפשר לעשות שני תורים כי אנחנו חולקים את התור עם שירות התעסוקה ולא ניתן לפצל את התור, יש לנו רק שרוול אחד עם שני מסלולים שבדרך כלל המסלולים האלה מתמלאים בקהל שחלקו זה שירות התעסוקה וחלקו השני זה רשות האוכלוסין.

זאב בנימין בגין: אני שמעתי מספרים, הם לא דומים אבל לא מאוד רחוקים.

זאב בנימין בגין: פה כמה אלפים ומזדמנים כמה אלפים.

זאב בנימין בגין: לו חילקתם בימי א' ג' ה' לאלה וימי ב' ד' לאלה זה היה מקל?

זאב בנימין בגין: אני ממש לא מתמצא בזה, אינני יועץ ארגוני שיכול לפתור את הבעיה.

זאב בנימין בגין: עדיין לא הבנתי מה התשובה לתהייתו של חבר הכנסת טיבי על פי הידיעה שקיבל מהעיתונאי ניר חסון.

<חגית ויס: זה קורה לפעמים שלוקח זמן למלא את האולם כי אנחנו נותנים עדיפות למוזמנים, אז אנחנו מזרימים - - -

זאב בנימין בגין: אתם ממתינים להם?

<חגית ויס: אנחנו מזרימים את כל הקהל פנימה כדי שלא יעמדו בחוץ בצפיפות, ואת האנשים שיש להם תור אנחנו נותנים להם את המספרים שלהם שממתינים להם.

זאב בנימין בגין: אבל אמרו שהאולם היה ריק.

זאב בנימין בגין: אז איך הזמנתם.

<חגית ויס: לאולם לפעמים לוקח קצת יותר זמן להתמלא, אבל אם תסתכל - - -

זאב בנימין בגין: את אומרת שזה רק לרגע או שניים או חמש דקות, הוא תפס את האולם ריק.

<חגית ויס: רק לרגע, עד שעושים את הסינון בקהל שמגיע, כי מגיע קהל לשירות התעסוקה כפי שאמרתי מזדמנים ומוזמנים וצריך לראות מי מקבל קדימות.

זאב בנימין בגין: ואין פתרון ארגוני אחר לשאלת ההפרדה בין מוזמנים למזדמנים?

<חגית ויס: יש לנו פתרון, זה לא פתרון, אנחנו כך נוהגים מזה זמן עם שירות התעסוקה, למשל בימי רביעי בבוקר שאנחנו לא מקבלים קהל, שירות התעסוקה מזמן יותר אנשים לקבל שירות אצלו.

זאב בנימין בגין: ויש יום שהם לא מקבלים?

<חגית ויס: אין ימים שאנחנו לא מקבלים או שהם לא מקבלים.

<חגית ויס: יש אצלנו רק ביום רביעי בבוקר, שבו הם מזמינים יותר לקוחות שלהם ואז זה מקל יותר.

זאב בנימין בגין: חברים, אני מתפלא כי הספר שפרסם את ישראל ברבים לפני שנים אחדות היה הייטק ניישן, ואנחנו לא מסוגלים לפתור בעיות כאלה, נראה לי מוגזם.

זאב בנימין בגין: נציגת האוצר, הישיבה הזאת זומנה בהתראה קצרה ואני מבין שיש לך עיסוקים אחרים.

זאב בנימין בגין: בבקשה.

<ביאן ותד: אני מאגף תקציבים.

<ביאן ותד: בהמשך למה שאמר נאיף, חשוב לציין שאגף תקציבים הקצה עשרות מיליוני שקלים בעבור הרחבת השירות, שיפוץ לשכות וגם בינוי חדש.

זאב בנימין בגין: זה לכל הארץ או ללשכה הזאת?

<ביאן ותד: לכל הארץ ואנחנו כאגף תקציבים נתנו למשרד לבחון איפה יש צרכים ובהתאם לסדרי העדיפויות לבחור את הלשכות ואיפה צריך להרחיב את השירות וכמו שאמר נאיף הם בוחנים את זה עכשיו גם לגבי מזרח ירושלים.

זאב בנימין בגין: לדידכם באוצר, מנתח התקציבי שאתה זכית בו, משרד הפנים, אתה מרוצה?

<נאיף הינו: כולם רוצים עוד.

אחמד טיבי: כמה זה עשרות?

זאב בנימין בגין: אני אגיד לך למה אני שואל.

זאב בנימין בגין: לעתים מוקצה תקציב - - -

אחמד טיבי: כמה זה עשרות?

אחמד טיבי: 30? 40?

<ביאן ותד: חשוב להגיד שהתקציב שניתן מחולק לכמה דברים.

<ביאן ותד: חלק ממנו לבינוי, חלק ממנו להרחבה, חלק ממנו לצמצם את התורים בלשכות, וזה משהו ש- - -

זאב בנימין בגין: מהו התקציב הכללי?

זאב בנימין בגין: התקציב שאתם הקציתם לצורך זה בכל הארץ?

<ביאן ותד: אני יכולה להגיד שבשנת 2018 הקצינו 8 מיליון שקל להרחבת השירות בלשכות ל-19 נתנו 5 מיליון שקל גם להרחבה וגם לפתיחת לשכות.

<ביאן ותד: בסיכום התקציבים של שנת 2017 ו-2018 נתנו 6 מיליון שקל להקים עוד 7 לשכות חדשות בארץ.

<ביאן ותד: זה לכל הארץ וכמובן לפי סדרי עדיפויות של המשרד.

זאב בנימין בגין: יש פה נציג אחר של משרד הפנים שיכול להסביר את ההשקפה הכללית?

<נאיף הינו: אני יכול להסביר, אין פה נציג.

זאב בנימין בגין: אתה יכול להסביר, את ההשקפה הכללית, בסדר.

<נאיף הינו: משרד הפנים לצורך העניין לא מעורב.

<נאיף הינו: רשות האוכלוסין היא משרד עצמאי, היא לא כפופה למשרד הפנים אלא יש את מנכ"ל הרשות.

זאב בנימין בגין: אתם מנהלים את המשא ומתן עם האוצר?

<נאיף הינו: אנחנו מנהלים את המשא ומתן.

זאב בנימין בגין: האם מה שאמרה נציגת האוצר ברגע זה קשור אליכם?

<נאיף הינו: נכון.

<נאיף הינו: אני ישבתי איתם, זה התקציב שניתן לרשות האוכלוסין גם להרחבת לשכות, גם שיפוץ לשכות וגם פתיחת לשכות.

זאב בנימין בגין: אני מבין שהסכום הכללי שהיא ציינה פה 5 מיליון ופה 8 מיליון איננו נוגע אליכם ישירות.

זאב בנימין בגין: אתם מנהלים משא ומתן על התקציב עם אגף התקציבים לחוד, בנפרד מן המשרד?

<נאיף הינו: כן.

<נאיף הינו: בנפרד מהמשרד.

<נאיף הינו: רשות האוכלוסין מנהלת משא ומתן - - -

זאב בנימין בגין: אז כשהיא אמרה משרד, היא התכוונה אליכם?

<נאיף הינו: אלי, לא למשרד הפנים.

<נאיף הינו: לא שמתי לב שהיא אמרה משרד הפנים, אבל צריכה להגיד רשות האוכלוסין.

זאב בנימין בגין: טוב.

זאב בנימין בגין: זה יותר ברור.

זאב בנימין בגין: אז זה בכל זאת כמה עשרות מיליונים.

<נאיף הינו: אמרתי, בשביל זה אנחנו עובדים ואמרתי, גם שיפצנו חמש עמדות.

<נאיף הינו: גם יש כוונה בחצי השנה הקרובה באותו מתחם להוסיף עוד שש עמדות.

<נאיף הינו: יש כבר תכניות אדריכליות למבנה עצמו להוסיף עוד שש עמדות בחצי השנה הקרובה, שאמרת מה אפשר מידי.

<נאיף הינו: הרשות גם מחפשת בנרות מבנים נוספים.

זאב בנימין בגין: זה אנחנו מחפשים כבר שנים רבות.

זאב בנימין בגין: עכשיו מה, עכשיו אנחנו מחפשים ביתר מרץ?

<נאיף הינו: לא, אמרתי.

<נאיף הינו: יש מגעים עם העיריה, יש מגעים עם - - - ויש מגעים עם ביטוח לאומי שמפנה, אמרתי, בסוף יוני הוא מפנה מתחם של קבלת קהל במזרח ירושלים ועובר למתחם חדש.

<נאיף הינו: הסיכוי לקבל אותו הוא מאוד גבוה.

<נאיף הינו: היינו במגעים.

אחמד טיבי: זה צור באהר מה שאתה אומר?

<נאיף הינו: לא, במזרח ירושלים אבן בטוטה, יש שם מתחם.

<נאיף הינו: מה שהיום ביטוח לאומי מפנים אותו ביוני.

אחמד טיבי: אתה אומר שזה צריך חצי שנה.

<נאיף הינו: אני במגעים, אני כבר העברתי בקשה.

<נאיף הינו: יש כאן נציג של הדיור הממשלתי.

זאב בנימין בגין: לאן הביטוח הלאומי עוברים?

<נאיף הינו: עשו מתחם חדש על הכביש הראשי, מתחם גדול יחסית, עצמאי, יש להם הרבה כסף.

זאב בנימין בגין: נשמע מהדיור הממשלתי.

<ערן הראל: קצת היסטוריה.

<ערן הראל: את הנכסים באזור מזרח ירושלים הדיור הממשלתי לדורותיו, זה מקום שיותר קשה לנו להשיג נכסים, היסטורית.

<ערן הראל: בסופו של דבר - - -

אחמד טיבי: אגב, טוב שכך מבחינתי.

<ערן הראל: בסדר.

<ערן הראל: אני מציין עובדות.

<ערן הראל: משתדל לא לדרוך על מוקשים שאני לא חזק בהם.

<ערן הראל: יש לנו מכרזים באוויר וכל הצעה שיש לנו באזור אנחנו בוחנים אותה, כרגע יש לנו שלוש הצעות על הפרק.

<ערן הראל: אני במקרה, בלי קשר לדיון הייתי במתחם - - - שדרך אגב הוא חלק מקרית הממשלה המזרחית, אנחנו שמנו עליו את חסותנו, אנחנו מנהלים אותו בדיוק כמו את קריות הממשלה, כמו שאנחנו מנהלים את ג'נרלי, כמו שאנחנו מנהלים את מתחם משרד הבריאות במגדלי הבירה, כמו שאנחנו מנהלים את הקריות בתל אביב, זה מתחם שמנוהל למעשה במטריה רחבה שלנו כדיור ממשלתי, אני הייתי במתחם עצמו, אנחנו בוחנים גם הרחבה של המתחם, יש לנו שם זכויות בניה נוספות ושוב כדי לשפר את השירות.

<ערן הראל: כמו שציין נאיף רשות האוכלוסין הרחיבה שם את העמדות בשטח הקיים שלה, הם ביטלו חדרים כדי לתת יותר עמדות לציבור ואישרנו את העברת הביטחון למעשה למרתפים כדי לפתוח שם עוד שש עמדות, זו תכנית שנמצאת בביצוע כרגע.

זאב בנימין בגין: לוח זמנים לביצוע?

<ערן הראל: אנחנו מדברים על חצי שנה עם ממש פינוי של הביטחון למטה למרתפים ועמדות נוספות, זה כמעט מכפיל את כמות האנשים שנותנים שירות.

<ערן הראל: עוד שתי תכניות שנמצאות כרגע בביצוע מיידי זה קירוי של המתחמים החיצוניים כך שגם כהמתנה וגם כאולי מקום לשירות זה להנגיש שם למעשה עמדות מים, שיהיה לאנשים איפה להמתין.

<ערן הראל: אנחנו נקרה את זה כך שזה יהיה גם נגד שמש וגם נגד גשם, שזה יהפוך את זה לקצת יותר נעים.

<ערן הראל: בסופו של דבר רוב הבעיה זה בכניסה למתחם, כשהרבה מאוד אנשים רוצים להיכנס ברגע נתון, אין מה לעשות, בסופו של דבר לווסת את האנשים זה ייקח זמן.

<ערן הראל: אני מזכיר, זה שטח ציבורי שאין לנו שליטה עליו.

<ערן הראל: המתחם הציבורי הוא בבעלות של עירית ירושלים.

זאב בנימין בגין: אני הייתי במשרד הפנים בג'נרלי פעמים אחדות, מעולם לא ראיתי אנשים שממתינים בחוץ.

<ערן הראל: אני באופן אישי יכול להגיד שיש פעמים עד שהמתחם נפתח.

זאב בנימין בגין: ביוני כשאנשים מבינים שהם שכחו לחדש את הדרכון.

<ערן הראל: ביוני המצב הוא זוועה, אני יכול להגיד שעמדתי שם רבע שעה עד שנכנסתי לבניין.

<ערן הראל: זה הכל שאלה של - - -

זאב בנימין בגין: אני מדבר על החורף, יותר קשה.

<ערן הראל: אנחנו נשתדל לווסת, אני רק אומר, במרחב הציבורי יש לנו קצת פחות יכולת וכמו שציינתי קודם, אנחנו במשא ומתן עם שניים בצורה יותר רצינית ועוד משהו שהוא אופציונלי כהרחבה לשירות.

<ערן הראל: אבל רוב העבודה נעשית כרגע במתחם עצמו וזה לאפשר יותר עמדות.

<ערן הראל: המשמעות אומרת שהקצב הוא הרבה יותר מהיר, כי יש הרבה יותר אנשים שמקבלים קהל, וגם להרחיב את אזורי ההמתנה כך שהם יהיו בתוך המבנה ולא בחוץ.

זאב בנימין בגין: ואיזה שהוא רעיון גאוני להפרדה בין תור המוזמנים לתור המזדמנים, זה דורש ייעוץ ארגוני מיוחד?

<ערן הראל: אנחנו ננסה לבחון את זה למרות שאין יותר מדי כניסות לבניין.

<ערן הראל: המשמעות היא שיהיו תורים הרבה יותר ארוכים לאלה שלא הזמינו שזו עיקר הבעיה.

<ערן הראל: אנחנו נבחן גם את מה שנאמר פה כדי לראות אם אפשר באמת לווסת תור נפרד לאלה שהזמינו תור.

זאב בנימין בגין: או איזה שהוא רעיון אחר, אתה בא, מקבל פתק, מקבל מספר, תולש, אני רואה את זה בבנק וגם בקופת חולים.

זאב בנימין בגין: חברים, אני באמת לא מתמצא בצד הזה, אנחנו נבחן את זה, היה ראוי שייבחן מזמן כי אני מבין שזו אחת הבעיות המרכזיות, אולי הבעיה המרכזית מבחינתכם.

זאב בנימין בגין: בינתיים תושב מזרח העיר יכול לקבל שירות בכל לשכה אחרת?

<קריאה: לא.

זאב בנימין בגין: למה לא?

זאב בנימין בגין: איך יודעים לא לקבל אותו?

אחמד טיבי: לפני התשובה עורך דין אחמד דראוושה רוצה לתת לכם דוגמה מוחשית מעכשיו און ליין, תראו מה קורה.

זאב בנימין בגין: על מי מדובר?

אחמד טיבי: עורך דין אחמד דראושה שהוא היועץ שלי, עשינו עבודה ותראה מה התגלה.

זאב בנימין בגין: הוא עוזר שלך, עוזר פרלמנטרי?

אחמד טיבי: כן.

זאב בנימין בגין: בסדר.

<אחמד דראוושה: עכשיו כשדיברו על האפליקציה, על זימון תורים באפליקציה - - -

זאב בנימין בגין: אני שאלתי על הסבתא.

<אחמד דראוושה: שאלתי מישהי ממזרח העיר כי הייתה לה בעיה בהנפקת דרכון ונתנה לי את האפליקציה, נכנסתי עכשיו הורדתי את האפליקציה.

<אחמד דראוושה: אם אני שם מספר תעודת זהות שלי ללשכה במערב העיר, זה נותן לי עוד חודש.

<אחמד דראוושה: התור הכי רחוק.

זאב בנימין בגין: הכי רחוק?

<אחמד דראוושה: יש עוד שבוע, עוד שבועיים, עוד חודש.

זאב בנימין בגין: אה, אז הכי רחוק.

<אחמד דראוושה: אני נכנס ללשכת מזרח ירושלים במספר זהות שלה, למזרח העיר, נותן לי למשל 13 למאי, אבל there are no available … אין תורים.

<אחמד דראוושה: 15 במאי זה גם אותו דבר.

<אחמד דראוושה: אתה יכול לחפש יומיים, אתה מוצא אחרי שנה.

<אחמד דראוושה: זה לא הגיוני.

<אחמד דראוושה: אתה חייב לחדש את הדרכון עכשיו למשל, עוד שנה זה לא רלבנטי.

<אחמד דראוושה: לכן האפליקציה לא נותנת מענה.

<אחמד דראוושה: לכן בגלל זה כל האנשים מגיעים ללשכה ללא תור.

<אחמד דראוושה: זו הבעיה.

<אחמד דראוושה: זה לא שאנשים מגיעים עם תור - - -

זאב בנימין בגין: עדיין השאלה הזאת, בתשובה לשאלתי מדוע שלא יהיה אזור רישום אחד כמו בחלק מבתי הספר בעיר.

זאב בנימין בגין: חלק באזורי רישום וחלק מבתי הספר פתוחים לכל תושבי העיר.

זאב בנימין בגין: זה לא נראה הגיוני בחצי השנה הקרובה עד שתמצאו פתרון, אנשים יוכלו לבוא ולהתפזר בלשכות אחרות ולקבל שירות אפילו קצת יותר טוב?

<נאיף הינו: אדוני היושב ראש, לא ניתן לעשות את זה כי החומר והמערכות ומי כמוך יודע שכל הסוגיה הביומטרית עם סודי ביותר.

<נאיף הינו: זה לא שאפשר לשים עכשיו מערכת ההרכשה ביומטרית בכל מקום שאנחנו רוצים.

<נאיף הינו: זה לא ישים.

אחמד טיבי: אין מערכת כזאת בג'נרלי?

<נאיף הינו: מערכת של זימון תורים?

אחמד טיבי: לא, שירות.

אחמד טיבי: שהם יקבלו.

אחמד טיבי: היושב ראש אומר על שירות.

<נאיף הינו: בתחום הביומטרי אי אפשר.

<נאיף הינו: רק בלשכות שלנו.

<נאיף הינו: גם לא בנקודות השירות שהיו, כל התחום הביומטרי, כל ההרכשה הביומטרית נעשות רק בלשכות המאובטחות שלנו.

זאב בנימין בגין: אבל בג'נרלי, לא הבנתי.

<נאיף הינו: בג'נרלי יש מערכת.

אחמד טיבי: למה שמישהו מוואדי ג'וז לא ילך לג'נרלי?

<נאיף הינו: א.

<נאיף הינו: גם המנכ"ל וגם השר מודעים לסוגיה שהעלה דוקטור טיבי והם בוחנים את כל הנושא, כולל בחינה של האפשרות ללכת למתחמים אחרים, זה נמצא כרגע על שולחנם, יש כאן בעיה מיוחדת בעיקר של שפה ומומחיות.

<נאיף הינו: יש בעיה של שפה, כשאנשים צריכים להגיע ללשכה אחרת, אז יש כנראה בעיה, זה נמצא על השולחן.

<נאיף הינו: זה אחד הנושאים שנמצאים על השולחן של השר ושל המנכ"ל, העלה את זה דוקטור אחמד טיבי אני מניח גם לשר וגם למנכ"ל, והייתי באחד משני דיונים כאלה ואנחנו בוחנים את הסוגיה.

זאב בנימין בגין: סליחה, אני עכשיו אפילו מצטער לשמוע את זה.

זאב בנימין בגין: היית בשני דיונים, אתה יכול להסביר את הבעיה המרכזית שעליה צריך להתגבר כדי לפתוח בשנה הקרובה, נניח, אני לא מבין למה בכלל אי אפשר לפתוח את כל המחוז לכולם, לכל תושבי המחוז, אבל בשני הדיונים האלה מה הייתה הבעיה המרכזית שהתגלתה שצריך להתגבר עליה כדי למנוע את זאת?

זאב בנימין בגין: לחפש פלסתר, לא פתרון, עד שתמצאו ותארגנו את הבניין של הביטוח הלאומי.

<נאיף הינו: מכיוון ואני לא בעל ההחלטה, זה מונח לשולחנם של המחליטים.

זאב בנימין בגין: לא ביקשתי ממך החלטה.

זאב בנימין בגין: ביקשתי שאנחנו בכנסת נבין מהי ה בעיה שעליה צריך להתגבר בעוד, אתה מעריך שלושה דיונים, שישה דיונים?

<נאיף הינו: אני מניח שתתקבל החלטה ללא צורך בדיונים כי כל הנושאים מונחים על השולחן.

<נאיף הינו: אמרתי, גם מיומנות, גם שפה, גם כל מיני מרכיבים אחרים שמי שיקבל את ההחלטה, הכל מונח לפניו.

זאב בנימין בגין: אתה אומר שלך אין בעיה לקלוט עובדים.

זאב בנימין בגין: נניח לקלוט עובדים דוברי ערבית או אפילו תושבים בחלקה המזרחי של העיר, אז מה הבעיה להושיב אותם בעוד שתי עמדות בלשכה אחרת במערב העיר?

זאב בנימין בגין: אני פשוט מתקשה להבין את זאת, אבל אנחנו אם כך נשוחח עם השר, אם זה מונח לפתחו וכל עוד השרים הם שרים, אז יש לנו עם מי לדבר ואחר כך נראה.

זאב בנימין בגין: כן.

זאב בנימין בגין: לממשלה יש עוד מה להוסיף?

<נאיף הינו: חוק הגיוס לא עובר, אין להם שני פקידים עוברים לג'נרלי.

<נאיף הינו: מיד זה ייפתר.

זאב בנימין בגין: נתת לי רעיון.

זאב בנימין בגין: הכל מוקלט ומשודר.

זאב בנימין בגין: לפני ששוחטים אותי בקואליציה, נתת לי רעיון.

זאב בנימין בגין: אני קורא שיש התניות שונות, קראתי שיש התניה לגבי חוק הלאום, אז ניתן כנראה להוסיף במצוקה הקיימת, אם באמת מעוניינים לפתור.

זאב בנימין בגין: אוסמה בבקשה ואחר כך הנציגים.

אוסאמה סעדי: אדוני היושב ראש, אני מודה לחברי חבר הכנסת אחמד טיבי שבאמת העלה את הנושא הזה וגם אחרים מעלים אותו.

אוסאמה סעדי: מאז כניסתי לתפקיד ועד התפטרותי וגם אחרי התפטרותי לצערי, אני ממשיך ללוות את הנושא הכאוב ביותר היום במזרח ירושלים, משרד הפנים.

אוסאמה סעדי: אין סוגיה אחרת.

אוסאמה סעדי: אין תושב שפוגש אותך שלא מדבר על הנושא הזה כי באמת זה נושא כאוב מאוד והמראות זה באמת בושה לכל חברה ולכל מדינה מה שאנחנו רואים מדי יום, מדי בוקר.

אוסאמה סעדי: אנחנו עדים בתקופה הזאת למאמצים של משרד הפנים של לשכת האוכלוסין, וגם המנהלת שנמצאת כאן, אנחנו היינו בביקור וראינו ובאמת יש תוספת, אבל הבעיה מתחילה אדוני, מבחוץ.

אוסאמה סעדי: עוד לפני שנכנסים פנימה, כל התורים האלה, אז אמרו שרוצים לפתור את זה שבשמונה בבוקר מכניסים פנימה את כל מי שנמצא.

אוסאמה סעדי: אז לפחות שיישמו את זה, שבאמת כל מי שבא מכניסים.

אוסאמה סעדי: אני לא רוצה לתת פה הדרכות למנהלים שם ואני סומך על המנהלים ועל המנהלת.

זאב בנימין בגין: אנחנו סומכים אבל זה לא קורה.

אוסאמה סעדי: בדיוק.

אוסאמה סעדי: התוצאה, השורה התחתונה היא שרק הולכים מדחי אל דחי והמצב נהיה יותר גרוע ואיך שאמרה לי חגית בשיחה הטלפונית מלפני שבוע, "אם אנחנו בחורף המצב הוא כזה קטסטרופלי, אז מה יקרה בחודשי הקיץ".

אוסאמה סעדי: אנחנו מתקרבים לחודשי הקיץ - - -

זאב בנימין בגין: אז מי שואל את מי.

זאב בנימין בגין: אתה שאלת אותה והיא שאלה אותך?

זאב בנימין בגין: אז אולי נשמע תשובה במקום שאלה.

אוסאמה סעדי: היא אומרת לי "עכשיו אנחנו בחורף, בקיץ כל האנשים מתחילים לבקר את קרוביהם ברבת עמון, בירדן ובמדינות ערב ואז אנשים מעכשיו, אני אומר לך האפליקציה הזאת, אנשים מתקשרים ואומרים להם "תבואו ב-2019" זה המצב.

אוסאמה סעדי: ואין תורים.

אוסאמה סעדי: לכן אני אומר אדוני היושב ראש, צריך לנקוט בכמה צעדים מידיים.

אוסאמה סעדי: דבר ראשון צריך להפריד בתורים בין משרד העבודה ולשכת העבודה לבין לשכת משרד הפנים.

אוסאמה סעדי: שיכניסו אותם מדלת אחרת עד שימצאו בניין אחר.

אוסאמה סעדי: אפשר לעשות את זה.

אוסאמה סעדי: כל העניין הזה לא תלוי בהם, זה תלוי בסידורי אבטחה וכל זה, צריך לעשות ישיבה ולפתוח דלת לאלה שנרשמים למשרד העבודה ובעיקר נשים, ולאלה שבאים למשרד הפנים.

אוסאמה סעדי: דבר שני, צריך להוסיף את העמדות האלה באופן מיידי.

זאב בנימין בגין: אמרו שהוסיפו.

אוסאמה סעדי: הוסיפו חמש וצריך לקלוט עוד חמש.

אוסאמה סעדי: צריך מיד לאתר מקום חילופי.

זאב בנימין בגין: שנים אנחנו שומעים על המקום החלופי.

אוסאמה סעדי: לא, לכן אני אומר, היינו לפני שבועיים, יש החלטה כבר, אני הצעתי את בית צפאפה, אנחנו כבר מחפשים בבית צפאפה מקום, אפשר בעזרת אדוני היושב ראש באמת עם ראש העיריה שהוא טוען שהוא ראש העיר של כולם, אבל צריך פה להיכנס לעובי הקורה ולמצוא מקום בבית צפאפה ומיד להתחיל.

זאב בנימין בגין: יש לך מקום שאתה רואה אותו לנגד עיניך כתושב?

אוסאמה סעדי: יש כמה מקומות.

זאב בנימין בגין: בבית צפאפה.

אוסאמה סעדי: כן.

אוסאמה סעדי: יש כמה מקומות, רק צריך - - -

זאב בנימין בגין: מה, מתנ"ס?

זאב בנימין בגין: מה יש שם?

אוסאמה סעדי: יש מתנ"ס, יש הרבה מקומות שאפשר שהעירייה תשכור את זה ותיתן את זה למשרד הפנים.

אוסאמה סעדי: ב-3,000, 4,000 שקל היום אתה יכול לשכור.

אוסאמה סעדי: לכן אני אומר, צריך פה פעולה מהירה ומידית, המצב לא יכול להיות, אדוני, להמשיך כך.

זאב בנימין בגין: לכם יש תשובות לשאלות ולהצעות של חברנו אוסאמה סעדי?

<נאיף הינו: לחלק אני אתייחס.

<נאיף הינו: חורף/קיץ, בגדול היום השירות שלנו, אין הבדל בין חורף לקיץ.

<נאיף הינו: אני אתן לך דוגמה.

<נאיף הינו: בקיץ ביוני יולי ואוגוסט רשות האוכלוסין הנפיקה 100,000 דרכונים, בחורף הנפקנו בינואר ופברואר 100,000 דרכונים.

<נאיף הינו: אין הבדל, אזרחי ישראל כנראה כולם טסים - - -

זאב בנימין בגין: חוץ מהטמפרטורה.

<נאיף הינו: חוץ מהטמפרטורה אין חורף או קיץ.

<נאיף הינו: כך שלפי הנתונים שאני מוציא בכל יום, אותה כמות של הקיץ היא הכמות של החורף.

<נאיף הינו: מבחינתנו אין חורף או קיץ.

זאב בנימין בגין: בכלל בשנים האחרונות החורף פה לא חורף.

<נאיף הינו: כנראה שזו הסיבה.

<נאיף הינו: להכניס את כולם זו בעיה כי יש יכולת של קיבולת כמה עובדים יכולים לטפל.

<נאיף הינו: אם מגיעים 1,000 אנשים והלשכה יכולה לטפל ב-500 - - -

זאב בנימין בגין: על הבוקר 1,000 איש?

<נאיף הינו: מה שמכניסים.

<נאיף הינו: לא צריך להכניס את אלה שאין להם זימון.

זאב בנימין בגין: אז אנחנו חוזרים לשאלת התור.

<נאיף הינו: הוא שאל למה לא מכניסים את כולם פנימה, כי אני מעמיס את הלשכה ואנשים לא יקבלו שירות כי הגיעו ללא תור.

זאב בנימין בגין: האם אתם מכניסים בבוקר את כל מי שהגיע ויכול עד שהאולם מתמלא?

זאב בנימין בגין: האולם, הפרוזדור, חדר המדרגות?

זאב בנימין בגין: צריך להגן על האנשים.

<חגית ויס: אנחנו מכניסים את כל האנשים פנימה היום, לא כל האנשים יכולים לקבל שירות.

זאב בנימין בגין: בסדר, קודם כל להציל אותם מהשמש ומן הגשם.

<עביר ג'ובראן דכוור: אחרי שהמתינו שעות בחוץ.

זאב בנימין בגין: זה נעשה?

זאב בנימין בגין: בואו נשאל במספרים.

זאב בנימין בגין: כמה יכולים ללא קבלת שירות, כמה אנשים מכיל האולם, שני האולמות, מה יש שם.

זאב בנימין בגין: כמה אנשים יכולים להיכנס שם?

<חגית ויס: כמאה אנשים.

<חגית ויס: אבל האנשים לא בהכרח מחכים בתוך האולם, יש גם רחבה מחוץ לאולם, על זה דיבר נציג הדיור הממשלתי.

זאב בנימין בגין: אז מאתיים איש יכולים להיכנס?

<חגית ויס: אנחנו הולכים לקרות את הרחבה כדי שלאנשים יהיה יותר, שזה יהפוך להיות אזור המתנה.

זאב בנימין בגין: את הרחבה החיצונית?

זאב בנימין בגין: אבל על הקירוי הזה מדברים שנים.

<נאיף הינו: לא החיצוני, בתוך המתחם עצמו.

<חגית ויס: זה רעיון שעלה עכשיו בגלל העומס בחוץ.

זאב בנימין בגין: כמה זמן זה ייקח?

זאב בנימין בגין: אני צריך מכרז, אני צריך תכנון?

<ערן הראל: שם לא צריך כלום, אני אישרתי את זה, זה בתכנון, להערכתי זה יקרה בחודשים הקרובים.

<קריאה: אבל זה לא מקורה ואין שם שירותים.

<ערן הראל: אני אישרתי, אני באופן אישי הייתי עם - - - במתחם, אישרתי את הקירוי.

<ערן הראל: אני לא צריך אף אחד שיחליט בשבילי, אני יודע להחליט לבד, וקיבלתי החלטה.

זאב בנימין בגין: ועכשיו ביצוע, והביצוע ייקח כמה חודשים?

<ערן הראל: כמה חודשים.

<ערן הראל: גם זה וגם העמדות.

זאב בנימין בגין: כשאתה אומר שזה בידיך, אתה יכול להוציא את המכרז, אתה יכול לקבל את החתימות של החשב.

<ערן הראל: אני יודע לעשות את זה.

זאב בנימין בגין: אתה יודע לעשות את זה.

<ערן הראל: את זה אני יודע לעשות.

זאב בנימין בגין: היום אנחנו במרץ.

זאב בנימין בגין: עד הקיץ נקבל שם קירוי ושירותים?

זאב בנימין בגין: מרץ, אפריל, מאי יוני.

<ערן הראל: אנחנו יכולים לעדכן.

<ערן הראל: אני אתעדכן בלוחות הזמנים.

זאב בנימין בגין: לפני הבחירות, עד יוני.

<ערן הראל: - -

זאב בנימין בגין: אז למה זה לא נעשה?

זאב בנימין בגין: אתם הולכים לבצע את זה?

<ערן הראל: כן.

זאב בנימין בגין: זה בביצוע?

<ערן הראל: זה לביצוע.

זאב בנימין בגין: וביוני יולי זה יהיה כבר מבוצע?

<ערן הראל: יש לי תכניות, אני יכול להראות, של השש עמדות שאישרנו.

<ערן הראל: הכל קיים, אני לא מדבר על דברים באוויר.

זאב בנימין בגין: טוב.

זאב בנימין בגין: בבקשה.

זאב בנימין בגין: תציגי את עצמך לפרוטוקול.

<עביר ג'ובראן דכוור: אני עורכת דין מהמוקד להגנת הפרט.

<עביר ג'ובראן דכוור: אני רוצה לציין למען ההיסטוריה, אנחנו נמצאים היום בעתירה רביעית שהוגשה לבית המשפט העליון, העתירה הוגשה לפני שנה.

<עביר ג'ובראן דכוור: גם על התנאים הלא אנושיים שבהם נאלצים תושבי ירושלים המזרחית לחכות כדי לקבל שירות הן בלשכת התעסוקה והן בלשכת האוכלוסין.

<עביר ג'ובראן דכוור: זו העתירה השנייה שהמוקד להגנת הפרט מגיש והעתירה הרביעית משנת 1999.

<עביר ג'ובראן דכוור: כל העתירות דיברו על דבר אחד ויחיד, התורים והשעות הארוכות שהאנשים צריכים להמתין כדי לקבל שירות.

זאב בנימין בגין: אמרתי, שנים רבות.

זאב בנימין בגין: ידוע.

<עביר ג'ובראן דכוור: נכון.

<עביר ג'ובראן דכוור: אז היו הבטחות במסגרת שתי העתירות הראשונות להעביר את לשכת האוכלוסין למבנה חדש שיותאם ויהיו תכניות להתאימו לצרכים של האוכלוסייה הפלשתינית תושבי ירושלים המזרחית.

<עביר ג'ובראן דכוור: כלומר מלכתחילה היו צריכים לחשוב על האלפים שהיו צריכים להגיע כל יום ללשכה.

<עביר ג'ובראן דכוור: שם יושבת היום גם לשכת התעסוקה ומדי יום האנשים נאלצים להמתין המון זמן כדי לקבל שירות.

<עביר ג'ובראן דכוור: עיקר הבעיה, ואני אחזור ואדגיש, עיקר הבעיה זה הכניסה ללשכה, המאבטחים שם מכניסים מתי ואיך שרוצים את האנשים, יש שם שתי קרוסלות, צריך להמתין קודם כל בחוץ ברחוב מתחת לשמש, לגשם במשך שעות, אין שום פיקוח שם על מה שקורה, זה עניינם של האנשים שנאלצים להדחק אחד עם השני כדי להגיע לאזור של הקרוסלות.

<עביר ג'ובראן דכוור: אין מישהו שייתן קדימות בתור לנשים בהריון, לחולים, לנשים שמתעלפות שם, לילדים קטנים שמועברים מיד ליד.

זאב בנימין בגין: על פי החוק עכשיו יש קדימות לזקנים מגיל 80 ומעלה נדמה לי, שזה על פי החוק.

<עביר ג'ובראן דכוור: אין מישהו אחראי שם, יש לי תיעוד במסגרת העתירה הגשתי תצהירים מנשים שהתעלפו והיה צריך להזמין את מגן דוד שיגיע דחוף לשם.

<עביר ג'ובראן דכוור: יש לי תיעוד מאישה חולת סרטן שכתוב בדו"ח הרפואי שלה שאסור שתעמוד בשמש.

<עביר ג'ובראן דכוור: היא מציגה את זה למאבטחים ואומרים לה "תחזרי ותעמדי בתור" יש מקטע שם שצריך לקפוץ כדי להגיע למאבטח ולהראות לו מרחוק את המסמכים.

<עביר ג'ובראן דכוור: אחר כך יש את הקרוסלות החשמליות שאנשים נדחפים כדי להיכנס לשם כי אין מה לעשות, אחרי שעות של המתנה גם אני הייתי מאבדת את העצבים, הקרוסלות הן חשמליות שנשלטות מרחוק.

<עביר ג'ובראן דכוור: כלומר המאבטח מחליט מתי לפתוח את השער ומתי לא, בדרך כלל יש עוד מקום המתנה, זה המסדרון המקורה, שאנשים צריכים לעמוד גם שם בתור בהמתנה לבידוק הביטחוני שהוא בידוק בטחוני משפיל ואיטי.

<עביר ג'ובראן דכוור: צריך גם להוריד נעליים, אני לא הייתי עוברת עם החגורה הזאת שם.

זאב בנימין בגין: גבירתי, אני עברתי בשדה תעופה פעמיים בארצות הברית, דרשו ממני לחלוץ את הנעליים.

זאב בנימין בגין: אספר לך רק כדי לסבר את האוזן - - -

<עביר ג'ובראן דכוור: אוקיי.

<עביר ג'ובראן דכוור: גם אני.

<עביר ג'ובראן דכוור: ואין לי בעיה כשעושים את זה באופן שוויוני בכל הלשכות.

<עביר ג'ובראן דכוור: לא רק בירושלים המזרחית.

<עביר ג'ובראן דכוור: אין לי בעיה לעשות את זה כשמדברים אלי בכבוד.

<עביר ג'ובראן דכוור: אין לי בעיה.

<עביר ג'ובראן דכוור: בידוק בטחוני צריך לעשות.

<עביר ג'ובראן דכוור: אבל אם רוצים לעשות בידוק בטחוני קפדני שיוסיפו עמדות נוספות.

זאב בנימין בגין: דיברנו על עמדות נוספות.

זאב בנימין בגין: להערכתכם כמה עמדות נוספות דרושות?

<עביר ג'ובראן דכוור: של המאבטחים.

זאב בנימין בגין: את מדברת על עמדות בידוק?

<עביר ג'ובראן דכוור: כן.

<עביר ג'ובראן דכוור: עמדות בידוק נוספות.

<עביר ג'ובראן דכוור: במסגרת העתירה והתגובה של המדינה לעתירה הם אמרו שאולי יוסיפו עוד עמדה ביטחונית אחת לבידוק בטחוני, מגנומטר אחד, אבל הדבר יוחלט עוד שלושה חודשים והדבר כרוך בהרבה עלויות.

זאב בנימין בגין: מתי זה היה?

זאב בנימין בגין: מתי אמרו שבעוד שלושה חודשים?

<עביר ג'ובראן דכוור: ב-5 למרץ 2018.

<עביר ג'ובראן דכוור: וזאת שנה אחרי הגשת העתירה.

<עביר ג'ובראן דכוור: אנחנו שנה ממתינים לתגובת המדינה ואני לפני הגשת העתירה, חצי שנה עקבתי יום יום אחרי מה שקורה שם, יש קבוצת נשים פעילות של לשכת התעסוקה שכל יום שלחו לי תמונות מארגון העובדים מען, שכל יום שלחו לי תמונות על מה שקורה שם.

זאב בנימין בגין: חיכית לתגובת המדינה.

זאב בנימין בגין: אפשר לקבל את תגובת המדינה?

<נאיף הינו: אמרתי, יש בג"צ, אני מכיר אותו, 5 למרץ רק הגשנו את התגובה שלנו.

זאב בנימין בגין: אבל למה צריך לחכות לבג"צ, הרי התשובה ידועה.

<נאיף הינו: יש שם שני שומרים, מוסיפים עמדה, לא מוסיפים כלום.

<נאיף הינו: יש שם שתי עמדות בידוק, אנחנו מוסיפים עמדה שלישית זה 50%.

זאב בנימין בגין: אני אשאל, שתי העמדות מספיקות?

<נאיף הינו: הן לא מספיקות.

זאב בנימין בגין: כמה עמדות דרושות כדי לווסת כהלכה כדי לתת מענה לתורים האלה?

זאב בנימין בגין: אולי דרושות 16, אני לא יודע.

<נאיף הינו: אנחנו חושבים שעמדה אחת תספיק, אנחנו בתכנון של העמדה הזאת, יש אישור תקציבי לעמדה הזאת.

<נאיף הינו: הצהרנו שבתוך חצי שנה העמדה הזאת תהיה פעילה.

<עביר ג'ובראן דכוור: זה לא מה שציינו בתגובה.

<נאיף הינו: אז הנה, יש פה סמנכ"ל שאחראי גם על הביטחון וגם על הכסף.

זאב בנימין בגין: זה בביצוע?

<נאיף הינו: זה בתכניות וזה בביצוע וזה יצא - - -

זאב בנימין בגין: עזוב תכניות, אני שואל אם זה בביצוע?

<נאיף הינו: כן.

<נאיף הינו: אמרתי.

<נאיף הינו: תוך חצי שנה אנחנו נוסיף עמדת בידוק שלישית.

זאב בנימין בגין: למה רק עוד חצי שנה?

<נאיף הינו: זה שרוול בידוק.

<נאיף הינו: זה לא עמדה - - -

אוסאמה סעדי: למה זה חצי שנה?

זאב בנימין בגין: למה זה חצי שנה?

<נאיף הינו: צריך להרחיב את זה וצריך - - -

<עביר ג'ובראן דכוור: למה לא חשבו על זה קודם, זאת השאלה.

<נאיף הינו: למה לא חשבו, אני לא יודע.

<נאיף הינו: אני לא הייתי ב-2006.

<עביר ג'ובראן דכוור: אני רוצה להוסיף שכבר במסגרת העתירה - - -

יוסף ג'בארין: אתה יודע מה יקרה בחצי שנה.

יוסף ג'בארין: מה שיקרה בחצי שנה, הממשלה תיפול, לא יהיה כבר שר הפנים, כל העניינים ייתקעו.

יוסף ג'בארין: ואז יוגש עוד בג"צ בנושא ואז נקיים עוד ישיבה עוד שנתיים.

זאב בנימין בגין: חבר הכנסת ג'בארין אנחנו פה, אתה לא - - - יוסף, אנחנו פה דנים בזה.

יוסף ג'בארין: ותחזור עורכת דין ג'ובראן כאן ותציג את אותה בעיה.

יוסף ג'בארין: היינו בסרט הזה כבר.

יוסף ג'בארין: אני כעורך דין חבר הכנסת בגין, אני כעורך דין טיפלתי בנושא הזה לפני עשר שנים ועדיין אותן סוגיות חוזרות על עצמן.

זאב בנימין בגין: אני אמרתי שמדובר בעשרים שנה.

זאב בנימין בגין: יוסף, היית יכול לחסוך.

יוסף ג'בארין: יש לשכה באבו גוש.

יוסף ג'בארין: זה 20 דקות, באבו גוש.

יוסף ג'בארין: לא נותנים לאנשים לקבל באבו גוש.

זאב בנימין בגין: יוסף דיברנו על זה.

זאב בנימין בגין: הרשינו לעצמנו לדון בכך בהיעדרך.

יוסף ג'בארין: אמרו לך שעכשיו יוכלו לגשת לאבו גוש?

זאב בנימין בגין: עוד לא.

זאב בנימין בגין: בסדר, אנחנו פה.

זאב בנימין בגין: כן גבירתי.

יוסף ג'בארין: באום אל פאחם.

יוסף ג'בארין: תבוא לאום אל פאחם.

יוסף ג'בארין: עכשיו נפתחה לשכה חדשה שם.

זאב בנימין בגין: חבר הכנסת ג'בארין, הבנו.

זאב בנימין בגין: אנחנו מדברים על זה.

<ערן הראל: יאללה, מזל טוב.

יוסף ג'בארין: חלקם רוצים רק להחליף את המכסה.

יוסף ג'בארין: רק להחליף את המכסה.

יוסף ג'בארין: צריך יומיים?

יוסף ג'בארין: תשים עמדה של החלפת המכסה של התעודת זהות בחוץ.

יוסף ג'בארין: באמת, אתה מדבר רגוע ושקט, זה פשוט קטסטרופה מה שקורה שם.

יוסף ג'בארין: זה קטסטרופה מה שקורה שם.

זאב בנימין בגין: חבר הכנסת ג'בארין, יוסף, אפילו חברך לסיעה חבר הכנסת טיבי שיבח את העבודה של מרשם האוכלוסין ושל נאיף, אז בסדר, אנחנו עכשיו מבררים ומנסים אכן לא רק למצוא פתרונות, פתרונות אנחנו לא אמורים למצוא, רק שנקבל את התחושה ואולי ערובה לתחושה שאכן הדברים סוף סוף, שלא תהיה עוד חצי שנה ועוד חצי שנה ועוד חצי שנה.

זאב בנימין בגין: שמענו פה רמזים לכך, אני לא חושב שנחה דעתנו.

זאב בנימין בגין: גבירתי תמשיכי ונפנה לארגונים האחרים.

<עביר ג'ובראן דכוור: יש לי כמה נקודות שאני רוצה לציין.

<עביר ג'ובראן דכוור: המבנה מבנה ענק, מבנה גדול שאפשר גם לפתוח.

זאב בנימין בגין: איזה?

<עביר ג'ובראן דכוור: של ואדי ג'וז.

<עביר ג'ובראן דכוור: בנוסף לפונים של לשכת האוכלוסין יש את הפונים של לשכת התעסוקה.

<עביר ג'ובראן דכוור: לפי התגובה מדובר על 4,500 איש שצריכים להגיע ללשכה הזאת, חלקם מדי שבוע וחלקם מדי חודש כדי לחתום בלשכה.

יוסף ג'בארין: אותה כניסה.

<עביר ג'ובראן דכוור: אותה כניסה, אנחנו מדברים על אותה כניסה, אותו תור.

זאב בנימין בגין: את זה שמענו.

<עביר ג'ובראן דכוור: אז למה לא לפצל את הכניסה של לשכת התעסוקה, זה מה שביקשנו בעתירה, לפצל את הכניסה של לשכת התעסוקה מהלשכה של משרד הפנים.

<עביר ג'ובראן דכוור: אם יש רצון אפשר לעשות את זה.

זאב בנימין בגין: בסדר.

זאב בנימין בגין: חברים אני מבקש, אין טעם לחזור על דברים שנאמרו.

זאב בנימין בגין: את הנושא הזה העלה חבר הכנסת לשעבר ולעתיד אוסאמה סעדי.

<עביר ג'ובראן דכוור: בנושא הבידוק הביטחוני שהוא בידוק בטחוני איטי אפשר גם להוסיף וגם את זה ביקשנו במסגרת העתירה, עמדה לבדיקת תיקים.

<עביר ג'ובראן דכוור: יש מכונות כמו שיש בכניסה לכנסת לשיקוף תיקים, זה הליך מהיר, תוך שניה בודקים את התיק ונכנסים.

<עביר ג'ובראן דכוור: לא צריך שהמאבטח שעה יחטט לי בתיק כדי שאני אוכל להיכנס סוף סוף לקבל שירות.

<עביר ג'ובראן דכוור: ולבדוק מה יש וכל הדברים האלה.

<עביר ג'ובראן דכוור: יש דרכים כדי להקל על האוכלוסייה, השאלה אם יש רצון.

<עביר ג'ובראן דכוור: מיוני 2017 כל תושב ירושלים שפונה ללשכת האוכלוסין שם חייב להזמין תור.

<עביר ג'ובראן דכוור: יש כמה דרכים להזמין תור, מי שצריך תיעוד ביומטרי, צריך דרך האפליקציה של מיי ויזיט, האפליקציה הזאת קרסה.

<עביר ג'ובראן דכוור: אין תורים.

<עביר ג'ובראן דכוור: אני במשך חודש מנסה לקבוע תור, אני לא מצליחה.

<עביר ג'ובראן דכוור: יש קבוצת פייסבוק שדרכה מודיעים, זה אמתי, דרכם מודיעים התושבים שפתחו יום ספציפי לתורים, תוך חצי שעה האפליקציה סוגרת את התורים.

<עביר ג'ובראן דכוור: יש לחץ, יש זעם, אני חייבת להגיד, מאוד גדול בקרב התושבים.

זאב בנימין בגין: תעצרי פה שניה.

זאב בנימין בגין: קודם הזכרתם אפליקציה ואנחנו היינו אמורים להבין שהיא מהווה פתרון נאות להזמנת התורים.

זאב בנימין בגין: אתה שמעת את התיאור הזה, מה היא התשובה?

<נאיף הינו: האפליקציה לצורך העניין של רשות האוכלוסין וההגירה היא אפליקציה חדשה שנכנסה עם החוק הביומטרי, ב-1.6.2017 והיא עדיין בבחינה.

<נאיף הינו: נכון שבלשכת מזרח ירושלים יש בעיה, זה לא בעיה שאין תור לשנתיים, כי המערכת כרגע חסומה לחצי שנה קדימה.

<נאיף הינו: מי שנכנס היום, זה כל 24 שעות מתעדכן.

<נאיף הינו: אז כל 24 שעות נפתחים תורים.

זאב בנימין בגין: אני לא מבין, זה לא פתרון.

<נאיף הינו: אמרתי, זה לא פתרון אבל אנחנו מנסים להרחיב.

זאב בנימין בגין: לא, אתם אמרתם קודם שיש אפליקציה.

זאב בנימין בגין: אני הייתי אמור להבין שזה פותר חלק מן הבעיה שלפחות הזמנת התור.

<נאיף הינו: זה פותר חלק מהבעיה.

<נאיף הינו: אמרתי, עובדה ציינתי מספרים.

<נאיף הינו: 5,800 אנשים הגיעו בינואר לפי האפליקציה וקיבלו שירות.

<נאיף הינו: נפתחים תורים, יש תורים.

<נאיף הינו: אמרתי, התורים תפוסים צריך להוסיף עוד עמדות ועוד אנשים ולפתוח יותר חלונות לאפליקציה.

<נאיף הינו: אני לא יכול לפתוח כי אין לי את העמדות ואת האנשים שיטפלו בזה.

<נאיף הינו: אז אנחנו משאירים גם חלון לאלה שמגיעים כמזדמנים הרי צריך לחלק מהאוכלוסייה שלא יודעת להיכנס לזה, גם את החלון להגיע לשם.

זאב בנימין בגין: כן אבל בוא, אני רוצה לבודד את הנתון.

זאב בנימין בגין: כך אני מבין, ותקן אותי אם לא הבנתי נכון, שהתור הקרוב ביותר לחצי שנה הקרובה התורים חסומים.

<נאיף הינו: התורים לחצי שנה לא חסומים.

<נאיף הינו: לחצי השנה הקרובה התורים תפוסים.

<נאיף הינו: לכל עובד יש, כל עשר דקות.

זאב בנימין בגין: אני מקבל את התיקון שלך.

זאב בנימין בגין: לחצי השנה הקרובה התורים תפוסים.

זאב בנימין בגין: יש דוגמה נוספת במדינת ישראל למצב כזה?

זאב בנימין בגין: זה כמעט תור להשתלת כליה.

<נאיף הינו: אז אמרתי, מי שזקוק ונדרש צריך להגיע ולקבל כמזדמן.

<נאיף הינו: אנחנו מכירים את הבעיה, אנחנו מטפלים את הבעיה בשביל זה אנחנו מוסיפים עוד עמדות ועוד עובדים בשביל לפתוח עוד.

זאב בנימין בגין: אבל כולם יהיו מזדמנים.

זאב בנימין בגין: הסיכוי שמישהו בחמשת החודשים הקרובים יזדקק לשירות כזה או אחר, הוא סיכוי גבוה מאוד.

זאב בנימין בגין: אפילו אדם שנרשם יבוא אליך כמזדמן חודשים לפני שהזמין את התור, רק כדי לחפש את הצ'אנס שלו להיכנס.

זאב בנימין בגין: זה באמת מצב בלתי נסבל, חברים.

<נאיף הינו: אנחנו מודעים ואנחנו מטפלים.

זאב בנימין בגין: נו ומה הפתרון לזה?

<נאיף הינו: הפתרון זה להוסיף עוד עמדות ועוד עובדים ועוד לשכה נוספת.

<נאיף הינו: זאת כל המטרה לצורך העניין.

זאב בנימין בגין: וזה עוד פעם, אתם אומרים, בעוד חצי שנה.

<נאיף הינו: יכולים להעיד כאן

<נאיף הינו: חברי - - -

זאב בנימין בגין: רק שאלה אבל, למה קבוע הזמן שמציינים אותו משך כל השנים הוא תמיד חצי שנה.

זאב בנימין בגין: למה לא שמונה חודשים, ארבעה חודשים.

זאב בנימין בגין: מה הקסם במילה חצי שנה?

זאב בנימין בגין: כי אם זה לא קורה, אז תגידו שנתיים.

<נאיף הינו: אז זה קורה כי עובדה שנפגשתי לפני שנה עם המכובדים והבטחנו שנרחיב והרחבנו חמש עמדות וקלטנו חמישה אנשים.

<נאיף הינו: כרגע אנחנו בתכנון להוסיף עוד עמדות.

<נאיף הינו: אני רוצה לציין לגבי אום אל פאחם.

<נאיף הינו: בשנה האחרונה פתחנו גם בסכנין, אני חושב שכמה שנים מדינת ישראל לא פתחה לאוכלוסייה הערבית.

<נאיף הינו: גם פתחנו לשכה בסכנין, התחילה לעבוד לשכה בטייבה, אנחנו מרחיבים את הלשכה של רהט, אנחנו מתכננים לפתוח עוד לשכה בערערה בנגב.

<נאיף הינו: יש עוד תכניות ויש עוד פגישות ויש מסלולים של פתיחת לשכות לאוכלוסייה הערבית.

זאב בנימין בגין: אבל המספרים הם אחרים לגמרי.

זאב בנימין בגין: פה מדובר ב-300,000 ומרוכזים.

זאב בנימין בגין: לא 300,000 בנפה או במחוז.

זאב בנימין בגין: ממש מרוכזים בשטח קטן.

<נאיף הינו: אז אמרתי אדוני היושב ראש, אנחנו עובדים בקצב רצחני להוסיף עוד עמדות ולמצוא מיקום.

<נאיף הינו: ברגע שיימצא המקום וייחתם החוזה אנחנו - - -

זאב בנימין בגין: האם יש מלבד ההחלטה שדיברנו עליה קודם שאמרתם שהיא מסורה בדרגי המשרד הגבוהים, אם שר או מנכ"ל לא הבנתי בדיוק, לגבי פתיחת הסניפים האחרים בירושלים לכל תושבי העיר, האם יש החלטות נוספות שדרושות לך מקומית והן אינן מסורות בידיך, הן דורשות התערבות ברמה גבוהה יותר, מלבד ההחלטה הזאת, החשובה לדעתי, שעליה דיברנו.

זאב בנימין בגין: יש עוד משהו שדרוש לך?

<נאיף הינו: לא.

זאב בנימין בגין: אתה לא צריך שאנחנו נדבר עם - - -

<נאיף הינו: אם תמצא לדבר עם ראש העיר או גורם נוסף אחר שייתן לי דיור הולם, אין לי בעיה להיכנס לשם.

זאב בנימין בגין: טוב.

זאב בנימין בגין: עד כאן.

זאב בנימין בגין: אני רוצה לשמוע את הארגונים.

אחמד טיבי: רק הערה.

אחמד טיבי: אדוני היושב ראש.

זאב בנימין בגין: אל תביא לי עוד סרט עם ביטויים קשים לא פרוטוקוליים.

זאב בנימין בגין: מחקנו את הביטוי ההוא מהפרוטוקול ההוא?

זאב בנימין בגין: הצלחת להגניב אותו אבל לא נאפשר לילדים עד גיל 16 להבא לראות את השידורים האלה, ובוודאי לא לקרוא את הפרוטוקולים.

אחמד טיבי: מלבד הצורך בבניין נוסף ולהוסיף עמדות ולשפר את התנאים שם, - - - הוא אחת מהבקשות השכיחות שם בלשכה.

אחמד טיבי: הלסה פאסה הוא לשנה או לשנתיים.

אחמד טיבי: לא כמו הדרכון שהוא לעשר שנים.

אחמד טיבי: חגית, אולי תחליטו להאריך את התוקף של הלסה פאסה - - -

<חגית ויס: הארכנו, דוקטור טיבי, הוא לחמש שנים עכשיו.

<חגית ויס: זה תיקון חקיקה.

אוסאמה סעדי: אבל אם הם הולכים למשהו מזורז, זה רק שנה.

אחמד טיבי: במזורז זה שנה.

<חגית ויס: לכל עם ישראל זה לשנה.

<חגית ויס: זמני.

אחמד טיבי: אבל בירושלים זה לא עם ישראל, זו הבעיה.

אחמד טיבי: הנקודה השנייה, יש דלת נוספת שמשמשת היום רק ליציאה.

אחמד טיבי: אם יהפכו אותה לכניסה ללשכת התעסוקה זה יפתור חלק מהבעיה.

אחמד טיבי: החלטה עכשיו, שלכם.

אוסאמה סעדי: זו החלטה שאפשר לקבל אותה מיידית ולא צריך תקציבים.

אוסאמה סעדי: יש דלת לעשות כניסה ללשכת התעסוקה.

<חגית ויס: צריך להבין שכל סידורי האבטחה תלויים באישור והוראות של משטרת ישראל.

אוסאמה סעדי: בסדר, אפשר לעשות את זה עם המשטרה, מה הבעיה.

זאב בנימין בגין: רגע אחד, הבנתי את תשובתך.

זאב בנימין בגין: קשור גם בסידורי האבטחה ואישור משטרת ישראל.

זאב בנימין בגין: פניתם בעניין זה בחודשים האחרונים, בשלוש השנים האחרונות למשטרת ישראל?

זאב בנימין בגין: התקיים דיון במחוז על זה?

זאב בנימין בגין: ביקשתם דיון?

זאב בנימין בגין: זו שאלה פשוטה, אפילו כבר לא של נגרות.

<עביר ג'ובראן דכוור: העתירה הוגשה לפני שנה וזה היה מכוון כנגד מנהל הביטחון של לשכות האוכלוסין וההגירה, הממונה על מינהל הדיור, מנכ"ל שירות התעסוקה ומנכ"ל אגף לשכות רשות האוכלוסין וההגירה.

<עביר ג'ובראן דכוור: ביקשנו את זה בצורה מפורשת, תפרידו את ה - - -

זאב בנימין בגין: אני מחפש עכשיו לדעת, אני מבקש לדעת האם, כי פה היו גורמים פנימיים של המשרד.

זאב בנימין בגין: האם ביקשתם דיון, האם ביקשתם אישור של המשטרה לפתיחת הדלת הנוספת לפחות בחלק מהשבוע.

זאב בנימין בגין: האם ביקשתם את זה?

זאב בנימין בגין: כשאתם אומרים זה מותנה במשטרה, אולי זה גם מותנה בכיבוי אש, אני לא יודע.

זאב בנימין בגין: אנחנו לא מקבלים תשובה, אני מבין שהתשובה היא שלא ביקשתם אפילו דיון כזה.

זאב בנימין בגין: אם זו התשובה והיום יום שלישי בשבוע, אני מבקש גבירתי המנהלת, גברת ויס, תבקשו היום או מחר דיון כזה או תבקשו את האישור.

זאב בנימין בגין: אני לא יודע מה תהיה התשובה, אבל כשלא שואלים ולא מבקשים אותה, אז היא לא תהיה חיובית.

זאב בנימין בגין: זו כימיה, לא צריך הרבה.

זאב בנימין בגין: כן אדוני.

<ערן הראל: ברשותך אדוני היושב ראש, אם אנחנו מבינים נכון אתם מדברים על היציאה.

<ערן הראל: מבחינת הוויסות של האנשים, ברגע שנאפשר יציאה ממקומות אחרים זה אומר שלא נאפשר כניסה.

<ערן הראל: מהבדיקות שאנחנו ערכנו זה רק יחמיר את המצב, כי כרגע מה שאתם מדברים עליו זו הנקודה ממנה יוצאים האנשים, אם הבנתי נכון על מה אתם מדברים.

<עביר ג'ובראן דכוור: זו אופציה, ויש גם כניסה נוספת ליד המאבטחים.

<עביר ג'ובראן דכוור: אפשר לחשוב על להפריד את הכניסות, איך תעשו את זה זה כבר עניינכם, אבל הדבר אפשרי.

<עביר ג'ובראן דכוור: המבנה הזה הוקם במיוחד לאוכלוסייה הפלשתינית בירושלים כדי לשרת אותם.

<עביר ג'ובראן דכוור: היה צריך לחשוב על הכל ואם לא חשבו על הכל, צריך לחשוב עכשיו איך עושים את זה, גם אם זה דורש שינוי.

<עביר ג'ובראן דכוור: אבל התשובה הזאת שמטעמי תכנון ואישורים שאנחנו כל הזמן מקבלים אותה, אי אפשר לעשות את זה, זה לא מקובל.

זאב בנימין בגין: טוב.

זאב בנימין בגין: אנחנו מבקשים עוד נציגים של ארגונים נוספים.

זאב בנימין בגין: בבקשה.

<חיה הורוביץ: אני עורכת דין במשרד לוסטיגמן בלנק, הייתי אתמול בלשכה עם לקוח שלנו שהוזמן לשעה 9:000 לשימוע בוואדי ג'וז.

<חיה הורוביץ: רציתי לחדד את העניין.

<חיה הורוביץ: יש ארבעה תורים להיכנס ללשכה הזאת, תור אחד שמתחיל בחוץ, הוא התחיל בחניה, הגענו ב-7:45 בבוקר והוזמנו לשעה 9:00.

<חיה הורוביץ: הגענו, עברנו את הקרוסלה, אני באופן אישי נכלאתי בתוך הקרוסלה, יש לי צילום של זה.

<חיה הורוביץ: נעמדתי בתוך הקרוסלה כשנשים עומדות מאחורי ומלפני ואני בתוך הקרוסלה.

<חיה הורוביץ: עמדתי בתור הזה שעה עד שהגעתי לשומרים ואז עברתי לרחבה שבכניסה, מה שאמרת שצריך לקרות.

<חיה הורוביץ: ברחבה הזאת יש תור נוסף עם מאבטח שלא בודק את תעודת הזהות שלי, לא בודק שום דבר, אלא מווסת את הכניסה.

<חיה הורוביץ: בתור הזה עמדתי חצי שעה ואז נכנסים לתור נוסף לקבל את המספר שצריך בשביל התור ואז את התור הנוסף לעד שהמספר מגיע.

<חיה הורוביץ: במשך שעה וחצי עמדתי ועברתי מתור לתור, בשדה התעופה אני עומדת בפחות תורים.

<חיה הורוביץ: גם במשך פחות זמן וגם פחות תורים.

<חיה הורוביץ: עניין נוסף שרציתי לחדד זה עניין התורים.

<חיה הורוביץ: פניתי בחודש שעבר ללשכה לקבל תור לבקשה להתאזרחות למשפחה שאנחנו מייצגים והציעו לי תור בינואר 2020.

<חיה הורוביץ: הזדעזעתי.

<חיה הורוביץ: בפברואר 2018 קיבלתי תור לינואר 2020.

זאב בנימין בגין: הלוואי שהייתי מקבל תור כזה כי זו סגולה לאריכות ימים.

זאב בנימין בגין: לכם לא חשוב, אבל לאדם כמוני גם 2022 זה טוב.

זאב בנימין בגין: חברים, אני קיבלתי עכשיו ויזה חדשה פג תוקף ב-2024.

זאב בנימין בגין: לא ברור לי פג תוקף של מי יקדם.

זאב בנימין בגין: אבל בסדר.

<חיה הורוביץ: הפקיד הציע לי הצעה מאוד מעניינת והוא הציע לי להפריד בין בני המשפחה.

<חיה הורוביץ: זו משפחה שלמה שרוצה להגיש בקשה לאזרחות כשחלק מהילדים הם קטינים אבל עד 2020 הם יהיו בגירים אז בעצם אפשר להפריד בין אלה שהיום קטינים.

<חיה הורוביץ: כך קיבלתי תורים ליולי 2019.

<חיה הורוביץ: כי בעצם הוא הפריד בין בני המשפחה ויכל להכניס אחד-אחד.

<חיה הורוביץ: דבר נוסף שמאוד חשוב לי להדגיש זה שיש גם בירושלים המזרחית אזרחים ואותם אזרחים לא יכולים גם הם ללכת ללשכות אחרות, כשאני יכולה ללכת להוציא דרכון בכל לשכה אחרת בארץ.

<חגית ויס: לא נכון.

<חיה הורוביץ: כן.

<חיה הורוביץ: אני יכולה.

אוסאמה סעדי: זה ניסיון של האנשים.

<חיה הורוביץ: אני בהחלט בהחלט יכולה, אני עשיתי את זה, העובדים האחרים במשרד שלי עשו את זה.

<חגית ויס: כל אזרח מזרח ירושלמי יכול לקבל שירות - - -

<חיה הורוביץ: אז יש לי לקוח שהלך ללשכה בהר חומה ואמרו לו שאין אפשרות והוא אזרח מזה שנים, הוא אזרח משנות התשעים, לא משהו חדש, לא משהו בבדיקה, והוא לא יכל ללכת ללשכה שם.

<חיה הורוביץ: הם הפנו אותו חזרה לוואדי ג'וז.

<חיה הורוביץ: הוא פנה אלי, אין תורים בוואדי ג'וז.

<חגית ויס: צריך לבדוק את זה נקודתית.

<חיה הורוביץ: זה לא נקודתי, זה חוזר על עצמו.

<קריאה: אתמול סיפרו לי אותו דבר, אזרח שהוא אזרח כבר משנות התשעים, מזרח ירושלמי, הוא פנה לשלומציון וגם בשלומציון אמרו לו שהוא לא יכול לקבל שם שירות.

<חגית ויס: להנפיק דרכון?

<קריאה: לקבל שירות.

<קריאה: הוא פלשתיני, הוא צריך ללכת לשם - - -

<חגית ויס: אם הוא בא להגיש בקשה לאיחוד משפחות.

<חיה הורוביץ: הוא לא הגיש בקשה.

<חיה הורוביץ: לקוח שלי בא להוציא דרכון.

<חיה הורוביץ: (היו"ר אחמד טיבי)

אחמד טיבי: אחד אחד בבקשה.

אחמד טיבי: השלמת את הדברים שלך?

אחמד טיבי: אוקיי.

אחמד טיבי: מי עוד ביקש רשות דיבור?

<רונית סלע: אני מהאגודה לזכויות האזרח.

<רונית סלע: קודם כל אני דווקא אשמח לקבל התייחסות לנקודה האחרונה, למיטב הבנתכם התקנות מאפשרות לאנשים לקבל שירות בכל לשכה ברגע שהם אזרחים?

<חגית ויס: תלוי איזה שירות.

<חגית ויס: עוד פעם, אם הוא בא לבקש דרכון ישראלי כמו שציינה הגברת הורוביץ הוא היה אמור לקבל שירות.

<חגית ויס: צריך לבדוק את זה נקודתית.

<רונית סלע: ושירות של להחליף תעודת זהות, לחדש תעודת זהות?

<חגית ויס: גם.

<רונית סלע: אז איזה שירות הוא לא יכול לקבל כאזרח?

<חגית ויס: אם הוא רוצה להגיש בקשה למעמד או איחוד משפחות או משהו כזה.

<רונית סלע: לא, אנחנו מדברים על משפחה סטנדרטית.

<רונית סלע: אבל זה חוזר על עצמו.

<רונית סלע: כולנו יודעות שהם לא מקבלים שירות.

<חגית ויס: אז צריך לבדוק את זה נקודתית.

<רונית סלע: כיון שזו מדיניות ולא נקודתי, אפשר לטפל בזה?

<נאיף הינו: תעבירי לנו אנחנו נטפל בזה.

<רונית סלע: ולהוציא הנחיות בכל הלשכות.

אוסאמה סעדי: ולהחיל את ההנחיות.

אוסאמה סעדי: (היו"ר זאב בנימין בגין)

זאב בנימין בגין: מה הפסדתי?

אחמד טיבי: רונית שואלת מה מבחינה חוקית אזרח שבא לכל לשכה, במערב או במזרח, יכול לקבל או לא לקבל.

אחמד טיבי: למשל חידוש דרכון אומרת חגית שהוא יכול לקבל בכל מקום.

אחמד טיבי: חידוש תעודת זהות יכול לקבל בכל מקום.

אחמד טיבי: אבל בפרקטיקה זה לא קורה.

אחמד טיבי: נכון?

<רונית סלע: כן.

<רונית סלע: בפרקטיקה אומרים להם "תלכו לוואדי ג'וז".

אחמד טיבי: מחזירים אותם לוואדי ג'וז.

אחמד טיבי: לפי מספר תעודת זהות.

<חגית ויס: רבותיי, בפרקטיקה זה קורה כי אנחנו מדי יום מתייעצים כל היום עם לשכות אחרות לגבי אזרחים שמקבלים שירותים בלשכות אחרות.

<חגית ויס: יכול להיות שיש מקרים ספציפיים שמתעוררות בעיות או שפקיד קיבל החלטה אחרת.

זאב בנימין בגין: למה?

<חגית ויס: אני מוכנה לבדוק את זה.

<חגית ויס: תעבירו לי.

<נאיף הינו: אנחנו נבדוק, נקבל את הנתונים ונבדוק, מקסימום נחדד את ההנחיות.

זאב בנימין בגין: אני אשאל, האם הועלתה כאן שאלה הנוגעת לאנשים מסוימים שביקשו בקשות מסוימות או אתם מתרשמים שהתופעה היא רחבה?

<רונית סלע: מהשיחות שלנו - - -

<חיה הורוביץ: לי יש כמה מקרים כאלה.

<חיה הורוביץ: שלא קיבלו שירות, אזרחים תושבי ירושלים המזרחית לא קיבלו שירות בלשכות אחרות.

<חיה הורוביץ: יש לי אחד שניסה פעמיים בהר חומה ואחד אחר שניסה במבשרת.

זאב בנימין בגין: את תוכלי לעשות בבקשה שני דברים, או דבר אחד עם שני עותקים, תשלחי בבקשה את הפירוט של המקרים האלה ללשכה, אבל גם עם העתק לוועדה.

זאב בנימין בגין: בסדר?

זאב בנימין בגין: אנחנו נדע לעבור על זה.

זאב בנימין בגין: מבחינה חוקית עדיין לא הבנתי, אוסאמה אתה עורך דין, אחמד, אני אפילו לא גניקולוג אז אני לא מתמצא.

זאב בנימין בגין: אבל אני שואל, על פי מה שלמדתי פעם, ההבדל היחיד בין אזרח לבין תושב הוא בזכותו של האזרח שאין לתושב לבחור את נציגיו לכנסת.

יוסף ג'בארין: הוא לא יכול להיות נשיא מדינה.

זאב בנימין בגין: יכול להיות שיש אולי עוד זכות אחת או שתיים.

זאב בנימין בגין: אבל לגבי קבלת שירותים, לא ידוע לי שיש הבדל בחוק בין אנשים מן המעמד הראשון למעמד השני, כמו שאין הבדל בין תושבים עם ויזה מסוג ב1 ו-ג2 לעניין קבלת שירות.

זאב בנימין בגין: אתם יכולים להשיב על זה, למה אנחנו בכלל מבדילים לעניין זה בין אזרחים לבין תושבים, גם אומרים אפילו אזרחים לא יכולים לקבל את השירות, אבל מלכתחילה איזה יסוד חוקי יש להבדיל בין המקרים האלה?

<חגית ויס: החלוקה של הלשכות מבחינת קבלת השירות היא בעיקרה גיאוגרפית וכמו שיש סניפי בנק או קופות חולים ואדם הולך בדרך כלל לקבל שירות ברשות שנמצאת באזור מגוריו.

זאב בנימין בגין: בדרך כלל.

זאב בנימין בגין: אבל הוא יכול לקבל גם במקום אחר.

<חגית ויס: במזרח ירושלים ישנה בעיה של עומס והפתרון הוא לא לשלוח את תושבי מזרח ירושלים ללשכות אחרות אלא למצוא פתרון לתושבי מזרח ירושלים.

זאב בנימין בגין: אבל בינתיים.

יוסף ג'בארין: עד שיימצא הפתרון.

יוסף ג'בארין: לחלק מהאנשים להגיע לאבו גוש זה יותר קרוב.

זאב בנימין בגין: אבל למה לאבו גוש, שיגיע לכפר סבא, לתל אביב.

<רונית סלע: אבל במערב העיר יש לשכות נוספות.

<חגית ויס: גם הלשכה במערב העיר היא עמוסה, לכל הדעות.

<חגית ויס: אין שום הצדקה להעמיס את תושבי מזרח ירושלים על לשכת ירושלים כשצריך לתת מענה.

<חגית ויס: זה לא יפתור את הבעיה.

זאב בנימין בגין: גבירתי, כשהתורים הם לחצי שנה, אדם יותר כדאי לו לנסוע למטולה.

זאב בנימין בגין: הוא ייסע ברכבת לנהריה, יגיע למטולה.

אחמד טיבי: ובטוח שיהיה לו שם שירותים וכוס קפה.

אחמד טיבי: וחיוך.

זאב בנימין בגין: יש מניעה כזאת?

<חגית ויס: אין מניעה עקרונית אבל - - -

זאב בנימין בגין: עזבי מניעה עקרונית, הוא לא יקבל דרכון באופן עקרוני.

<חגית ויס: מבחינת קבלת דרכון אין שום בעיה, אבל כפי שציין הסמנכ"ל קודם, הוא דיבר על מיומנות של עובדים ועל שפה ערבית.

<חגית ויס: זה חלק מהבעיה.

<חגית ויס: זה לשלוח תושבים של מזרח ירושלים - - -

אוסאמה סעדי: יש בצפון, בעכו.

<חגית ויס: - - - מזרח ירושלים לעכו?

<עביר ג'ובראן דכוור: האפליקציה של מיי ויזיט לא נגישה בערבית וגם אתר האינטרנט שמפנה לטופס מכוון להזמנת תורים, מי שרוצה לחדש את היתרי השהיה, מחלקת אשרות, לא זמין בערבית.

<עביר ג'ובראן דכוור: אז הבעיה היא בעיה.

זאב בנימין בגין: אנחנו נבקש, גם לעניין זה אבל קודם כל לעניין זה דיון, לא ברמת ירושלים, אלא דיון בהנהלת מרשם האוכלוסין כדי לראות האם ניתן ולמה לא ניתן אם לא ניתן, לפזר את התורים האלה על פני כל הארץ.

זאב בנימין בגין: לו היה לי תור ל-2019 הייתי מגיע לכל מקום.

זאב בנימין בגין: ייקח לי עוד שלושה ימים, ארבעה ימים, שבועיים.

זאב בנימין בגין: ולא חצי שנה.

זאב בנימין בגין: לא סביר.

זאב בנימין בגין: אנחנו נבקש שיתקיים דיון.

זאב בנימין בגין: בסיכום, לא אני, יו"ר בסמכותו הרשמית ישלח את המכתבים ואת הפניות הרצויות.

זאב בנימין בגין: יש לכם עוד הערות?

<רונית סלע: עוד לא התחלתי.

זאב בנימין בגין: מצאתי אותך באמצע הדיבורים.

זאב בנימין בגין: כן.

זאב בנימין בגין: בבקשה תתחילי כי אנחנו רוצים להתקרב לסיום הישיבה.

<רונית סלע: קודם כל רק לדייק את הדבר שנאמר עכשיו, החלוקה היא לא בדיוק גיאוגרפית.

<רונית סלע: יהודים שחיים בסילואן או בג'בל מוכבר בוודאי שיקבלו את השירות שלהם במערב העיר, בלשכה למשל בשלומציון ואזרחים ערבים שחיים באותן שכונות כמו שאמרתי, לא מקבלים את השירות.

<רונית סלע: אז זה גיאוגרפי ודמוגרפי כפול, זה לאר ק עניין גיאוגרפי.

<רונית סלע: רק להעמיד את הדברים על דיוקם.

<רונית סלע: יש לי שלוש הערות.

<רונית סלע: אחת – נאמר כבר הרבה על הקיבולת של וואדי ג'וז וזה גם היה הלב של הדיון היום, כמה הלשכה יכולה לקבל.

<רונית סלע: להבנתי יש שם משרדים שאחת מיחידות המשטרה משתמשת בהם, אני לא מכירה לפרטים לא איזו יחידה זו ולא איזו כניסה הם משתמשים ולא איזו חניון הם משתמשים אבל אני מעלה את זה כסוגיה של איזה ספייס הם משתמשים ואיזה כניסות הם משתמשים ולמה יש משטרה.

<רונית סלע: הופתעתי גם שאמרתם שאתם צריכים לקבל על הכל אישור של המשטרה.

<רונית סלע: מהידוע לי, ואולי אני לא מבינה מספיק, אבל אם יש משרד ממשלתי, למשרד הבריאות יש לשכה שהוא מפעיל, אז יש מאבטחים של משרד הבריאות.

<רונית סלע: העניין של איסור משטרתי להצבת מגנומטר.

<ערן הראל: ברגע שמדובר בקריה ממשלתית מי שמתכלל את זה הוא אגף הביטחון במשרד האוצר, ההנחיות יוצאות מאתנו, זה הופך להיות מבנה רב דיירים ואז עם כל הכבוד שיש לנו למשרדי הממשלה אנחנו צריכים לאזן בין שלושה, לכן אנחנו מחליטים.

<רונית סלע: אז זה לא המשטרה אלא הדיור הממשלתי?

<ערן הראל: הגורם המנחה זה משטרת ישראל, לא משנה אם זה קב"ט משרד הבריאות, קב"ט משרד התחבורה או כל קב"ט אחר.

<ערן הראל: גם כשאנחנו מתכללים אירוע כזה בקריה ממשלתית, וזו קריה ממשלתית לכל דבר ועניין, גורמי האוצר, הקב"ט של משרד האוצר מקבל הנחיות ממשטרת ישראל, היא הגורם המנחה ואנחנו פועלים על פי ההנחיות.

זאב בנימין בגין: טוב.

זאב בנימין בגין: יש לך עוד הצעות?

<רונית סלע: אחת לעניין ההבטחות ללשכות נוספות.

<רונית סלע: אני מאוד אברך על זה אם זה ייצא לפועל, אבל אני בכל זאת רוצה לתת קצת הקשר.

<רונית סלע: ב-2005 כשהוקמה החומה בירושלים, יש החלטת ממשלה שיוקמו לשכות של משרד הפנים וגם של עוד כמה גופים גם במחסום של קלנדיה וגם במחסום של מחנה הפליטים שועפאת.

<רונית סלע: במחסום של קלנדיה הוקם מתחם ממשלתי.

<רונית סלע: פעלה בו לשכה במשך כמה שנים, הפסיקה לפעול בינואר 2013 ולא חודשה הפעילות שם.

<רונית סלע: אני מכירה את המתחם, יש שם חדר פנוי.

זאב בנימין בגין: אתם מכירים את הסוגיה הזאת?

<חגית ויס: כן.

זאב בנימין בגין: תשובתכם?

<חגית ויס: הפעלנו במינהלת בקלנדיה שתי עמדות שירות.

<חגית ויס: העמדות האלה כמעט ולא היו פעילות, אנשים לא היו מגיעים לקבל שם שירות מחשש שלהם שיסמנו אותם כמי שמתגורר בצד המזרחי של הגדר.

זאב בנימין בגין: מי יסמן אותם, לא הבנתי.

<חגית ויס: זה היה הלך הרוח של התושבים.

זאב בנימין בגין: שמי יסמן אותם, מה הייתה הבעיה?

<חגית ויס: שהרשויות יסמנו אותם כמי שלא מתגורר ב- - -

זאב בנימין בגין: אה, מבחינת הביטוח הלאומי.

<חגית ויס: כן.

<חגית ויס: ומה שקרה בפועל זה שהיינו שולחים לשם פעמיים בשבוע שני פקידים כדי לתת שירותים ובקושי היו מגיעים לשם לקוחות לקבל שירות.

<חגית ויס: הרעיון היום להפעיל מחדש את העמדות הוא לא ייתן מענה אמיתי לבעיה.

<חגית ויס: זה לא נכון.

<חגית ויס: גם תוספת לסוגיה הזאת, זה שאם היינו רוצים לעודד תושבים של מזרח ירושלים להגיע לקבל שירות בשתי העמדות האלה זה גם בעייתי כי אז אתה מאלץ את התושבים לעבור אל מחוץ לגדר, וכדי להיכנס למינהלת הם צריכים לעבור את המחסום של קלנדיה.

<חגית ויס: אין שום טעם להטריח את התושבים כשמדובר בסך הכל בשתי עמדות שזה ממש לא פתרון.

<חיה הורוביץ: אבל הייתה גם לשכה בבית חנינא שעבדה לזמן קצר.

<חגית ויס: הלשכה בבית חנינא הוקמה במסגרת הפרויקט המשותף שלנו עם עירית ירושלים לעדכן כתובות לתושבי מזרח ירושלים.

<חגית ויס: העמדה הזאת היא לא עמדה ביומטרית, היא עמדה לשירות מהיר שנתנה מענה מאוד טוב לתושבים.

<חיה הורוביץ: ונניח הנפקה של תעודות לידה, שינוי כתובת.

זאב בנימין בגין: אבל מה קרה איתה?

<חגית ויס: המתנ"ס מאוד קטן שם והוא לא מאפשר לנו להקים חדר, אין מקום מספיק גדול כדי להקים עמדות ביומטריות רק עבורנו.

<חגית ויס: אם המתנ"ס היה יכול למצוא לנו מקום ראוי היינו בשמחה רבה פותחים שם עמדות.

זאב בנימין בגין: כל השירותים דורשים שירותים ביומטריים היום?

<חגית ויס: כן.

זאב בנימין בגין: הכל.

<חיה הורוביץ: תעודות לידה לא.

<חגית ויס: תעודות לידה, אני רוצה לציין שכל שירות מהיר כמו תעודות לידה לא צריך להזמין תור כדי להגיע ללשכה.

<חיה הורוביץ: אבל עצם הגשה של בקשה לרישום ילדים שכמעט כל תושב מזרח ירושלים צריך ממש ללכת פיזית ללשכה, אפשר היה לעשות את זה בבית חנינא.

<חגית ויס: אפשר לשלוח גם בדואר בקשה לרישום ילדים.

זאב בנימין בגין: גבירתי, רציתי להגיד "לאור מה שאנחנו שומעים", אבל זה לחושך מה שאנחנו שומעים, כל הקלה שאתם יכולים לבצע, שאתם יכולים להביא לטובת שיפור המצב, גם קטנה, יש שירות שאיננו קשור בביומטריה שניתן לתת אותו לדוגמה בבית חנינא, תנו אותו בבית חנינא בחדר קטן.

זאב בנימין בגין: אבל זו לא נראית לי תשובה מצטיינת.

<חגית ויס: התושבים רוצים תעודות זהות ביומטריות.

<חגית ויס: זה השירות שאנשים מבקשים.

זאב בנימין בגין: לא, עכשיו דיברנו על דוגמאות - - -

<חגית ויס: את השירותים המהירים האלה אפשר באינטרנט, בדואר, אפשר בכל אמצעי היום לקבל גם לבוא ללשכה ולקבל, גם יש לנו עמדות בעירית ירושלים.

<חגית ויס: יש עובדי עירייה שנותנים שירותים מהירים לתושבים בעירית ירושלים.

<חיה הורוביץ: וגם מקבלים מסמכי מרכז חיים, לשינוי כתובת?

<חגית ויס: לא, הם נותנים שירותים, מנפיקים ספחים ותעודות לידה, כאלה דברים מהירים.

<חגית ויס: אז גם אפשר להיעזר בהם.

זאב בנימין בגין: אז כדאי ליידע בזאת את הציבור.

זאב בנימין בגין: טוב, חברים, הערה אחרונה.

זאב בנימין בגין: אנחנו כבר אחרי 10:30.

<רונית סלע: אני מודה לך על הזמן.

<רונית סלע: בכל זאת ביחס לקלנדיה כי דיברנו על זה, אני בטוחה שכמו שחברי הכנסת ציינו, אנשים היום יהיו מוכנים לנסוע לאבו גוש בקלות ולדעתי גם לחיפה בשביל לקבל את השירות, אפילו לעכו.

<רונית סלע: אז להגיד שהם לא יהיו מוכנים לבוא לקלנדיה זו בעיני לא תשובה קבילה.

זאב בנימין בגין: לא, זה סיבות אחרות שם.

זאב בנימין בגין: אני חושב שבמקרה זה, בסיבות שצוינו זה לא בדיוק אותו דבר.

<רונית סלע: אני רוצה לדייק מכיוון שאני מכירה את הנושא מקרוב ולפרטיו.

<רונית סלע: 1.

<רונית סלע: הבידוק בקלנדיה שונה מאז שפעלה בו הלשכה שהייתה כאמור פעילה רק עד ינואר 2013, הוא שונה והיום זה הרבה פחות סיפור להיכנס ולצאת.

<רונית סלע: שנית, אני מכירה את החשש.

<רונית סלע: החשש של תושבים שחיים מעבר לחומה לבוא לקבל שם שירות שיסמנו אותם.

<רונית סלע: אבל היום תושב של ראס אל עמוד שמשתגע מזה שקבעו לו תור ל-2020 בהחלט ישקול לחיוב ללכת לשם ולקבל.

<רונית סלע: אבל כאמור מאז 2013 אין.

<רונית סלע: אנחנו בשעתו שאלנו על זה ונאמר לנו שבקרוב יש תכנית לפתוח מחדש.

<רונית סלע: מאז הבקרוב הזה עברו כמה שנים.

<רונית סלע: עכשיו קיבלנו בקיץ מכתב שבקרוב ייפתח במחנה הפליטים שועפאת.

<רונית סלע: אני לא יודעת האם זה יקרה או לא.

<רונית סלע: ובקרוב בצור באהר.

<רונית סלע: אני מאוד אשמח לראות את הלשכות האלה נפתחות, אבל כאמור אנחנו עוקבים כמה שנים והן לא נפתחות.

<רונית סלע: הערה אחרונה ואני אגיד את זה במשפט ואני מניחה לפתחכם כחברי כנסת, אחד הדברים שצריך לחזור שוב ושוב ושוב לקבל שירות כתושב בשונה מאזרח, זה באמת כללים, תקנות, מדיניות ונהלים.

<רונית סלע: נתנו פה את הדוגמה של לסה פאסה שזה באמת קפיצה קוואנטית כמעט להפוך את זה עכשיו לחמש שנים, זה מאוד משמעותי, ויש עוד המון דברים- - -

<חגית ויס: הפכנו את זה לחמש שנים.

<רונית סלע: כן, אני אומרת, אני מברכת על כך, אבל אני אומרת שבוודאי יהיו עוד המון רעיונות על איך לשפר ולשנות הן את התקנות והן את המדיניות שתצריך את זה שבמקום ש-7,000 אנשים יצטרכו לבוא, יצטרכו לבוא חצי מזה.

זאב בנימין בגין: טוב.

זאב בנימין בגין: לסיכום.

זאב בנימין בגין: בבקשה.

<אשרת מימון: אני מעמותת עיר עמים.

<אשרת מימון: אני רק מבקשת, אני מקווה שאדוני יציע פגישה למעקב לעוד חודש נגיד, אז אם אפשר להזמין את נציגי העיריה שחסרים פה מאוד, בוודאי לאור המחסור הנטען בבניינים, כשאני יכולה להצביע על כמה בניינים למשל בשיח ג'ארח שנמסרו לישיבה, שאפשר היה להשתמש בהם אחרת.

זאב בנימין בגין: לא, זה אני מציע - - - יכול להיות, בסדר- - -

<אשרת מימון: אדוני, הציגו נציגי הממשלה את הבעייתיות מול עירית ירושלים.

<אשרת מימון: אז אני מבקשת אם אפשר לדיון הבא שיוזמנו.

זאב בנימין בגין: יכולים להיות כל מיני שימושים, בסדר.

<אשרת מימון: אפשר שיוזמנו נציגי העיריה לדיון?

זאב בנימין בגין: כן.

זאב בנימין בגין: בסדר.

זאב בנימין בגין: אני אסכם.

זאב בנימין בגין: תודה.

זאב בנימין בגין: אנחנו מתקרבים לסיכום ולסיום.

יוסף ג'בארין: אני רוצה עוד משהו.

זאב בנימין בגין: חבר הכנסת ג'בארין בבקשה.

יוסף ג'בארין: בעיקר לנציגי משרד הפנים.

יוסף ג'בארין: זו השנה השנייה שבה שר הפנים לישיבה על התקציב, ואנחנו שלושתנו שיושבים כאן מעלים את הסוגיה הזאת והשר אומר במפורש - - -

זאב בנימין בגין: אנחנו פה ארבעה, שיהיה ברור מי הם השלושה.

יוסף ג'בארין: שלושה פלוס הרביעי.

זאב בנימין בגין: שלושה, חבר הכנסת טיבי וחבר הכנסת לשעבר ולעתיד אוסאמה סעדי וחבר הכנסת יוסף ג'בארין, אלה השלושה.

זאב בנימין בגין: כן.

יוסף ג'בארין: השר אומר במפורש שהוא מודע לבעיה הזאת וזה מצב בלתי מתקבל על הדעת.

יוסף ג'בארין: אני משתמש במילים שהוא אמר לפני שבועיים בדיון בוועדת הפנים.

זאב בנימין בגין: מה אתה רוצה מהם.

זאב בנימין בגין: אנחנו נחזור אליו.

יוסף ג'בארין: והוא מדבר על פתיחת שתי לשכות.

זאב בנימין בגין: יוסף, נחזור אליו ארבעה.

זאב בנימין בגין: מה אכפת לך.

יוסף ג'בארין: מדברים על צור באהר ועל שועפאת, ועכשיו גם יש בג"צ תלוי ועומד.

זאב בנימין בגין: כל הזמן יש בג"צ תלוי ועומד.

אחמד טיבי: היו שלושה בג"צים עד עכשיו.

יוסף ג'בארין: אם לא הולכים לבחירות אדוני היושב ראש, לדעתי בלי שנקבע ישיבת המשך, לא נתקדם.

זאב בנימין בגין: תודה רבה.

זאב בנימין בגין: אני אסכם כך, לגבי הנציגים של העמותות והאגודות, הצעתי היא שתעלו על הכתב, יש לכם הצעות ורעיונות ולא היה סיפק בידכם לפרוש את כולן, תעלו אותן על הכתב, תשלחו אותן בבקשה למזכירות הוועדה ואפשר יהיה באופן מרוכז או לבקש שידונו בהן או מיד לשלוח במכתב או שאני אציע ליושב ראש הוועדה חבר הכנסת יואב קיש לכנס דיון נוסף, אם נוכל בלחץ האירועים שאנחנו עוד לא יודעים את טיבם.

זאב בנימין בגין: לישיבה הזאת אני אציע להזמין גורמים לא רק נוספים, אלא ברמת הפקידות וברמה המיניסטריאלית הגבוהה יותר כי ייתכן שיש כאן סוגיות שהן אינן קשורות ולא נכון להטיל אותן על האנשים בשטח, המנהלת ועל נאיף.

זאב בנימין בגין: יכול להית שיש, ונבקש מהם את התשובות הנאותות וכמובן נשלח את סדר היום מראש כך שיוכלו להתכונן ולהביא איתם תשובות.

זאב בנימין בגין: לא לכולם, אבל לגבי.

זאב בנימין בגין: חצי שנה עוברת מאוד מהר.

זאב בנימין בגין: זו אחת מתכונותיה של חצי שנה.

זאב בנימין בגין: גם של שנה.

זאב בנימין בגין: אנשי צעירים חושבים ששנה לוקחת שנתיים עד שהיא עוברת, אנשים בגילנו מבינים שזה עובר מהר.

זאב בנימין בגין: אין הרבה זמן לא לישיבות ולא להוצאת מכרזים ולא לפעולה ממשית.

זאב בנימין בגין: לכן נדרשת זריקת מרץ יותר נמרצת מאשר אנחנו ראינו עד עכשיו מפני שהפתרונות כאן או חלקם מסתמנים, אבל אי אפשר שזה יהיה כמו אופק שאנחנו נתקרב אליו והוא יתרחק מאתנו, ועוד פעם אנחנו נתקרב אליו ויאמרו "עוד מעט".

זאב בנימין בגין: חברים, מדובר באנשים.

זאב בנימין בגין: אני לא צריך להסביר להם את זה, אבל לומר או לתת לנו את התחושה שזו כמעט גזירת שמיים שכך אנשים ימתינו בתור ויקבלו תורים לעוד שנתיים, הוצעו כאן הצעות אחדות, פתרונות אחדים, אני מבקש שבהם תדונו באופן מיידי או אצלכם ואם צריך להפנות לרמת הפקידות ולרמה המיניסטריאלית הגבוהה או לשכת השר תעשו זאת מיד, היום יום שלישי, יש לנו עוד שני ימי עבודה השבוע.

זאב בנימין בגין: אני אינני מוסמך לכנס ישיבות, יש פרוטוקול ואנחנו כמובן נמסור את עיקרי הדברים ליושב ראש הוועדה.

זאב בנימין בגין: יש לנו עכשיו פגרה אבל זה לא בלתי אפשרי לכנס ישיבה חשובה כזאת גם בפגרה, אבל עלא ראסי, רק לדבר איתו.

זאב בנימין בגין: איך שהוא יחליט, בהתאם ללוח הזמנים של הוועדה.

זאב בנימין בגין: אני מודה לכם על הדיון, אני מודה גם לכם נציגי הממשלה, אני מבין שרצון טוב יש ולא כל הפתרונות בידיכם, אבל מה שאתם יכולים לעשות אתם צריכים לעשות ומיד.

זאב בנימין בגין: תודה רבה.